Beli buku teks di Shopee
Oleh KOSMO!

8 Februari 2021, 3:35 pm
KUALA LUMPUR – Ibu bapa yang berdepan masalah ketika mencari buku teks dan buku kerja untuk anak-anak mereka dari pelajar Tahun 1 sehingga Tingkatan 6 kini boleh mendapatkannya di Shopee.
Ia menerusi pengwujudan portal Kedai Buku Shopee di platform e-dagang tersebut oleh Persatuan Penerbit Buku Malaysia (Mabopa) dan Persatuan Penjual Buku Malaysia (MBA) bagi memudahkan ibu bapa mencari buku yang diperlukan di satu tempat.
Presiden Mabopa, Arief Hakim Sani Rahmat berkata, sebagai penerbit pihaknya sentiasa berusaha menerbitkan buku teks berkualiti tinggi serta memastikan ketersediaan di seluruh negara.
“Oleh itu, kami telah menyeru semua ahli kami untuk meningkatkan stok mereka untuk dijual atas talian dan pada masa yang sama, menghubungi penjual buku dan pengedar bagi membincangkan cara-cara untuk memudahkan penjualan buku pelajaran melalui Shopee.
“Shopee amat responsif dan memberi sokongan serta infrastruktur baik kepada kami untuk menyelesaikan isu ini,” katanya dalam siaran akhbar yang dikeluarkan di sini baru-baru ini.
Sementara itu, Pengarah Urusan Serantau Shopee, Ian Ho berkata, selain menyediakan portal Kedai Buku Shopee untuk ibu bapa, pihaknya turut memberikan sokongan tambahan kepada komuniti dengan baucar pulangan tunai Syiling Shopee 20% dengan nilai sehingga RM10 bagi pembelian buku di bawah inisiatif berkenaan.

“Walaupun tidak banyak, kami berharap usaha ini dapat membantu mengurangkan tekanan yang dilalui oleh para ibu bapa serta mendorong pembelajaran kerana kami percaya bahawa bakat dapat dicungkil dan dikembangkan melalui pendidikan,” katanya.
Buku-buku tersebut boleh didapati di https://shopee.com.my/kedaibukushopee.


Enam gajah liar ditangkap
Oleh KOSMO!

8 Februari 2021, 4:30 pm
Oleh SALEHUDIN MAT RASAD
JERANTUT – Enam gajah liar termasuk empat betina dan dua ekor jantan yang mengalami konflik habitat di Tembeling Tengah dan Ulu Tembeling berjaya ditangkap dalam operasi bersepadu di Kampung Doja Ulu Retang kelmarin.
Ketua Operasi Pusat Konservasi Gajah Kebangsaan (PKGK) Kuala Gandah, Mohamad Khairul Adha Mat Amin berkata, kesemua gajah yang ditangkap dipindahkan ke Kompleks Taman Negara Terengganu hari ini.
“Operasi hari ini melibatkan 25 anggota PKGK Kuala Gandah dan Unit Tangkapan Gajah Pahang yang mengambil masa  hampir lima jam bermula pukul 8.30  pagi.
“Operasi pemindahan itu menggunakan tiga gajah denak dari PKGK Kuala Gandah yang dilatih menjinakkan kesemua haiwan liar itu,” katanya di Kampung Doja di sini, hari ini.
Menurutnya, keenam-enam gajah liar berusia lapan hingga 25 tahun itu ditangkap dalam operasi bersepadu susulan aduan penduduk kampung mengenai kewujudan gajah di kawasan berkenaan.

Beliau memberitahu pada masa ini pihaknya menganggarkan antara 15 dan 20 ekor gajah liar lagi masih berkeliaran di kawasan berkenaan memandangkan ia terletak berdekatan dengan Hutan Taman Negara Jerantut.
Dalam pada itu, seorang penduduk Razak Daud berkata, pemindahan gajah berkenaan melegakan penduduk kampung yang berasa terancam dengan kewujudan gajah di kawasan itu.
Katanya, gajah-gajah berkenaan telah berkeliaran di kawasan itu sejak seminggu lalu menyebabkan penduduk sentiasa berwaspada. -K! ONLINE


Langkah awal sektor sukan dan rekreasi kembali bernafas
Oleh SUBKHI SUDARJI

9 Februari 2021, 10:35 pm
PUTRAJAYA – Keputusan kerajaan membenarkan program latihan berpusat dilaksanakan bagi pasukan yang beraksi dalam saingan Liga Bola Sepak (Liga M), Liga Hoki Malaysia (MHL) dan Liga Sepak Takraw (STL) berkuat kuasa 15 Februari depan merupakan langkah awal sektor sukan dan rekreasi dapat bernafas semula dalam persekitaran PKP.
Menteri Belia dan Sukan, Datuk Seri Reezal Merican Naina Merican berkata, ia juga membolehkan ekosistem industri sukan yang terlibat termasuklah melibatkan kandungan siaran, penajaan serta pemasaran dapat diaktifkan semula.
Beliau berharap, pertimbangan seterusnya dapat diberikan seperti mana permohonan dan cadangan KBS  bagi membolehkan segmen industri sukan massa seperti pengusaha dan operator fasiliti sukan serta pusat kecergasan turut diberi kebenaran untuk beroperasi.
“Penelitian akhir sedang dibuat dan insya-Allah akan diumumkan sebelum sambutan Tahun Baru Cina minggu ini,” katanya dalam satu kenyataan di Facebook hari ini.
Reezal Merican berkata, beliau mewakili pasukan KBS dan komuniti sukan merakamkan terima kasih kepada pihak berkaitan
yang telah memberi pertimbangan sewajarnya.
“Ini penting dalam memastikan industri sukan dapat terus bernafas dan kehangatan liga tempatan dapat diteruskan,” jelasnya. – K! ONLINE.


JIM tumpaskan sindiket orang tengah program rekalibrasi
Oleh SUBKHI SUDARJI

9 Februari 2021, 10:29 pm
PUTRAJAYA –  Jabatan Imigresen Malaysia (JIM) berjaya menumpaskan sindiket orang tengah program rekalibrasi dengan penahanan dua suspek dalang sindiket yang menipu warga asing dalam satu operasi khas yang dijalankan di Pulau Pinang pada 7 Februari lalu.
Ketua Pengarah Imigresen, Datuk Khairul Dzaimee Daud berkata, suspek lelaki tempatan dan seorang lelaki warganegara India masing-masing berumur 31 dan 35 tahun telah ditangkap kerana dipercayai mengatur penyertaan program rekalibrasi yang bertentangan dengan prosedur dalam tempoh Perintah Kawalan Pergerakan (PKP).
Katanya, suspek dipercayai mencari warga asing yang mempunyai kesalahan Imigresen dan
berjanji membawa mangsa ke pejabat Imigresen tertentu memandangkan mereka tidak dapat membuat slot temujanji melalui Sistem Temujanji Online (STO).
“Setiap warga asing dikenakan bayaran di antara RM1,000 hingga RM1,500 seorang sebagai bayaran kepada sindiket untuk menguruskan pendaftaran mereka dalam program rekalibrasi tanpa perlu membuat temujanji melalui STO seperti ditetapkan oleh JIM,” katanya menerusi kenyataan hari ini.
Khairul Dzaimee berkata, hasil risikan selama sebulan mendapati, sindiket itu dipercayai bergerak aktif di negeri Perlis, Kedah, Pulau Pinang, Perak, Terengganu, Kuala Lumpur dan Johor.

Beliau berkata, sebuah kereta jenis Honda City dan wang tunai sejumlah RM4,000 turut dirampas dalam operasi hasil kerjasama Bahagian Perisikan, Analisa dan Operasi Khas JIM Putrajaya bersama JIM Pulau Pinang.
“Kedua-dua dalang sindiket ini ditahan atas kesalahan di bawah Seksyen 12(1)(f) Akta Pasport 1966 dan jika sabit kesalahan boleh dihukum penjara maksimum lima tahun atau denda atau kedua-duanya.
“Tahanan lelaki warga tempatan telah dikenakan reman selama tujuh hari manakala tahanan lelaki warganegara India ditahan di JIM Pulau Pinang untuk siasatan dan tindakan lanjut,” katanya.
Menurutnya lagi, dalam melaksanakan program rekalibrasi, JIM tidak pernah melantik orang tengah atau mana-mana pihak untuk menguruskan program ini.
“Orang ramai dinasihatkan supaya tidak berurusan dengan orang tengah dan tidak menggunakan khidmat agen bagi menyertai program ini,” katanya. – K! ONLINE.


31 peniaga naikkan harga barang terima notis KPDNHEP
Oleh ROSLIZA MOHAMED

9 Februari 2021, 10:11 pm
KOTA BHARU – Kementerian Perdagangan Dalam Negeri dan Hal Ehwal Pengguna (KPDNHEP) Kelantan mengeluarkan 31 notis kepada pemilik pasar raya dan peniaga sayur di pasar yang menjadi tumpuan ramai kerana menaikkan harga barangan.
Pengarah KPDNHEP Kelantan, Adnan Abd. Rahman berkata, berdasarkan maklumat yang diterima, pasar yang menjadi tumpuan itu mula menaikkan harga barangan termasuk bawang.
“Notis itu dikeluarkan selepas mendapati peniaga menaikkan harga barangan sejak bulan lalu.
“Hasil maklum balas oleh peniaga mendapati kenaikan berpunca berikutan kenaikan kos daripada pembekal. Kos itu naik kerana banjir yang melanda negeri-negeri Pantai Timur” katanya dalam satu kenyataan akhbar hari ini.
Menurutnya, susulan itu, KPDNHEP Kelantan bertindak menyekat kenaikan harga barangan keperluan daripada berterusan menjelang sambutan perayaan Tahun Baru Cina 2021 pada Jumaat ini.
“Harga 16 jenis barangan akan dikawal menerusi perlaksanaan Skim Harga Maksimum Musim Perayaan (SHMMP) Tahun Baru Cina 2021.

“Barangan tersebut antaranya adalah ayam hidup, ayam standard, telur ayam gred A, B, C, kubis bulat import, cili merah, tomato, bawang putih, ubi ketang import, ikan bawal putih dan udang putih besar,” katanya.
Beliau berkata, SHMMP Tahun Baru Cina 2021 berkuatkuasa selama sembilan hari iaitu empat hari sebelum dan selepas perayaan serta pada hari perayaan.
Ujarnya, mereka yang ingkar boleh dikenakan tindakan Kementerian boleh bertindak di bawah Akta Kawalan Harga dan Antipencatutan 2011. -K! ONLINE.


100 buah hospital sudi rawat pesakit Covid-19
Oleh MOHD. HUSNI MOHD. NOOR

9 Februari 2021, 10:16 pm
PUTRAJAYA – Sebanyak 100 buah hospital swasta sudah menyatakan kesediaan merawat pesakit Covid-19 di hospital mereka sendiri, setakat ini.
Ketua Pengarah Kesihatan, Tan Sri Dr. Noor Hisham Abdullah berkata, sebelum ini, Kementerian Kesihatan Malaysia (KKM) sudah ada kerjasama dengan 210 buah hospital swasta di seluruh negara.
Namun, katanya, kementerian mengenal pasti hanya ada 129 buah hospital swasta yang mempunyai keupayaan dan kepakaran perubatan dalaman bagi merawat pesakit Covid-19.
“Bagaimanapun, setakat ini, hanya 100 hospital swasta sudah menulis surat kepada KKM dan menyatakan persetujuan untuk bekerjasama dan merawat pesakit Covid-19.
“Kerjasama fasa pertama KKM dengan hospital swasta adalah kita akan menghantar pesakit bukan Covid-19 untuk dirawat di hospital itu dan rawatan ditanggung sepenuhnya oleh kerajaan,” katanya.
Katanya, kerjasama ini sudah dimulakan sejak gelombang kedua lagi.

Noor Hisham berkata, menerusi kerjasama bagi gelombang ketiga ini, KKM sudah pun memperoleh peruntukan bagi menampung pesakit bukan Covid-19 yang dipindahkan ke hospital swasta.
Menurutnya, tahun lalu sahaja, KKM sudah merujuk 3,760 pesakit ke hospital swasta membabitkan keseluruhan 46 jenis penyakit untuk dirawat.
“Bagaimanapun, kali ini jika mereka (hospital swasta) mengesan kes positif Covid-19, mereka tidak perlu rujuk kepada hospital kerajaan sebaliknya boleh merawat sendiri pesakit.
“Selain itu, kami juga ada permintaan daripada pesakit Covid-19 yang mahu mereka mendapat rawatan di hospital swasta khususnya dalam kalangan espatriat dan ahli perniagaan. Bagi kes ini, mereka boleh tanggung sendiri kos rawatan,” katanya.
Katanya lagi, kementerian juga sedang mempertimbangkan sama ada syarikat insurans boleh bayar atau tidak jika pesakit tidak mahu ke hospital swasta.
Selain itu, Noor Hisham berkata, kerjasama lain yang difikirkan adalah kementerian akan menempatkan pesakit kritikal Covid-19 ke hospital swasta sekiranya katil unit rawatan rapi (ICU) di hospital KKM tidak mencukupi. – K! ONLINE.


Perlu kepatuhan SOP walau kelonggaran diberi
Oleh MOHD. HUSNI MOHD. NOOR dan SITI A'ISYAH SUKAIMI

9 Februari 2021, 8:53 pm
PUTRAJAYA – Pembukaan lebih banyak industri dan kelonggaran operasi perniagaan yang diberi kerajaan buat masa ini perlu disusuli dengan kepatuhan prosedur operasi standard (SOP) yang tinggi dalam kalangan masyarakat.
Ketua Pengarah Kesihatan, Tan Sri Dr. Noor Hisham Abdullah berkata, jika setiap individu mengamalkan SOP yang tinggi, kerajaan boleh membenarkan pembukaan semula semua industri tanpa perlu melaksanakan Perintah Kawalan Pergerakan (PKP).
“Hari ini, kita lihat sudah ada kebenaran dan kelonggaran bagi makan di kedai makan dan restoran selain kebenaran bagi kedai gunting rambut beroperasi semula.
“Jika kita lihat tahun lalu ketika PKP 1.0, kita buka kedai gunting rambut tapi bila kita patuh SOP,  tiada kluster membabitkan perniagaan itu dikesan malah, tiada kes dijangkiti.
“Justeru, kepatuhan kepada SOP itu yang penting sekali.
“Sebagai contoh, jika kita ingin makan di kedai makan, kita perlu elak makan di tempat yang sempit, sesak dan terbuka bagi mengurangkan risiko jangkitan,” katanya pada sidang akhbar, hari ini.

Katanya, beliau mahu setiap orang mengamalkan kepatuhan dan disiplin yang tinggi bagi memastikan penularan wabak ini dapat diputuskan.
Kerajaan hari ini bersetuju membenarkan restoran dan kedai makan beroperasi secara dine in atau makan di kedai dengan prosedur operasi standard (SOP) yang ketat dengan kebenaran dua orang bagi satu meja bermula esok.
Noor Hisham berkata, negara sudah mempunyai pengalaman berdepan dengam wabak ini pada PKP 1.0 dahulu dimana kawalan ketat SOP telah dilaksanakan.
Namun, katanya, pendekatan kerajaan ketika ini adalah berbeza dan pelaksanaan kawalan dilakukan secara bersasar.
“Kita sudah setahun belajar dengan virus ini. Virus ini akan mati kalau tidak jumpa hos atau orang baharu. Jadi, kita sebenarnya boleh memutuskan jangkitan Covid-19 kalau kita patuh kepada SOP,” katanya. -K! ONLINE.


Kluster Pasai jangkit enam generasi
Oleh SITI A'ISYAH SUKAIMI

9 Februari 2021, 10:22 pm
PUTRAJAYA – Kluster Pasai yang sebelum ini dikesan pada 9 Januari lalu serta melibatkan beberapa daerah di Sarawak kini telah menjangkiti enam generasi.
Ketua Pengarah Kesihatan, Tan Sri Dr. Noor Hisham Abdullah berkata, kluster tersebut menular membabitkan 58 rumah panjang dengan 2,373 kes positif dikesan setakat hari ini daripada ujian saringan yang dijalankan terhadap 25,500 individu.
“Ia melibatkan enam generasi kerana mungkin berkumpul di rumah panjang, jadi ia mudah merebak. Pengasingan kurang selain kepatuhan prosedur operasi standard (SOP) yang kita bimbang.
“Justeru, kita meningkatkan ujian saringan di pedalaman. Salah satu strategi kita ialah melindungi kumpulan rentan dan ini termasuk di rumah panjang,” katanya pada sidang akhbar di sini hari ini.
Dalam pada itu, beliau berkata, kes dalam kluster tersebut turut membabitkan 46 petugas kesihatan apabila pesakit datang ke fasiliti kesihatan untuk mendapatkan rawatan.
“Mungkin petugas kesihatan fikirkan pesakit dari zon hijau jadi, jangkitan itu telah berlaku,” katanya.

Mengulas lanjut, Noor Hisham berkata, Kluster Pasai tercetus apabila kes indeks pulang dari Johor ke Sarawak kerana bapanya meninggal dunia serta menjalani kuarantin di rumah panjang dan bukannya di hotel. -K!ONLINE.


PMO nafi Muhyiddin enggan dikuarantin
Oleh NOR IDAYU BOSRO

9 Februari 2021, 7:54 pm
PUTRAJAYA – Pejabat Perdana Menteri (PMO) menafikan fitnah yang dibuat oleh Datuk Mohd. Puad Zarkashi kononnya perintah kuarantin tiga hari untuk menteri yang melakukan lawatan ke luar negara diwartakan oleh kerajaan kerana Perdana Menteri, Tan Sri Muhyiddin Yassin enggan dikuarantin.
PMO menjelaskan bahawa Muhyiddin telah diserahkan Perintah Pengawasan dan Pemerhatian di Rumah dan dipakaikan gelang pengawasan setibanya dari Jakarta pada 5 Februari lalu.
“Beliau pada masa ini sedang menjalani kuarantin di rumah sekembalinya dari lawatan rasmi ke Indonesia,” katanya dalam satu kenyataan di sini hari ini.
PMO berkata, fitnah yang dilemparkan oleh Mohd. Puad itu disifatkan berniat jahat untuk mencemarkan nama baik Perdana Menteri.
Katanya, tindakan undang- undang akan diambil sekiranya beliau gagal memohon maaf secara terbuka.
Terdahulu, Mohd. Puad menerusi hantaran di Facebook mengkritik kelonggaran diberikan terhadap menteri yang kembali daripada tugas rasmi di luar negara apabila hanya perlu menjalani kuarantin selama tiga hari.

“Tiba-tiba sahaja Menteri Kesihatan keluar surat. Semua menteri balik bertugas dari luar negara tidak perlu kuarantin 10 hari. Mereka terkecuali daripada Seksyen 15 Akta 342.
“Benarkah berlaku kekecohan di Lapangan Terbang Subang. Pegawai Kementerian Kesihatan Malaysia (KKM) sudah menunggu untuk urusan kuarantin bila rombongan Perdana Menteri sampai dari Jakarta. Katanya mereka tidak mahu kuarantin 10 hari? Rakyat perlu penjelasan.
“Itu sebab Menteri Kesihatan keluar surat arahan baharu melalui Warta Persekutuan. Kuarantin cuma tiga hari. Arahan Ketua Pengarah Kesihatan di bawah Akta 342 kena ‘over rule’,” katanya.
Isnin lalu, Menteri Kesihatan, Datuk Seri Dr. Adham Baba mengeluarkan perintah yang  mengurangkan tempoh kuarantin menteri daripada 10 kepada hanya tiga hari.
Perintah itu dinamakan ‘Pencegahan dan Pengawalan Penyakit Berjangkit (Pengecualian) 2021’ diterbitkan Warta Persekutuan yang ditandatangani Adham dan berkuat kuasa hari ini.
Arahan itu menjadi tular di laman sosial hingga timbul desakan supaya Adham meletak jawatan menerusi tanda pagar #AdhamBabaletakjawatan. -K! ONLINE.


KPWKM tambah baik Dasar Kanak-kanak Negara
Oleh MOHD. HUSNI MOHD. NOOR

9 Februari 2021, 10:32 pm
PUTRAJAYA – Kementerian Pembangunan Wanita, Keluarga dan Masyarakat (KPWKM) dengan kerjasama Tabung Kanak-Kanak Pertubuhan Bangsa-Bangsa Bersatu (UNICEF) sedang menambahbaik Dasar Kanak-Kanak Negara sedia ada agar ia lebih komprehensif.
Menterinya, Datuk Seri Rina Harun berkata, kementerian juga sedang meneliti cadangan yang dikemukakan oleh UNICEF berkenaan  ‘Strengthening Social Assistance for Children and Families in Malaysia’ serta amalan terbaik antarabangsa bagi penambahbaikan penyampaian perkhidmatan bantuan sosial untuk kanak-kanak dan keluarga.
“Semakan semula dan penambahbaikan kepada Seksyen 29A  Akta Kanak-Kanak 2001 untuk penambahan elemen penalti kepada mereka yang tidak melaporkan penderaan kepada pihak berkuasa turut dibangkitkan.
“Justeru, pembabitan badan bukan kerajaan (NGO) dan masyarakat amat dialu-alukan dalam memberi input yang boleh membantu KPWKM merealisasikan hasrat tersebut,” katanya menerusi hantaran di Facebook hari ini.
Sementara itu, Rina berkata, Jabatan Perkhidmatan Awam (JPA) pada 5 Februari lalu telah meluluskan pelantikan seramai 224 orang (fasa pertama) Pegawai Pelindung dan Pegawai Akhlak secara kontrak. -K! ONLINE.


Remaja melecur, rumah musnah terbakar
Oleh NORADILA MAHAMAD

9 Februari 2021, 10:25 pm
KUALA TERENGGANU – Seorang remaja lelaki cedera melecur pada bahagian bahu dan lengan akibat terkena percikan api sewaktu menyelamatkan diri dari rumahnya yang sedang marak terbakar di Kampung Merbau Patah di sini hari ini.
Kejadian pada pukul 3 petang itu menyebabkan Muhammad Adli Mohd. Johan, 19, dan 14 ahli keluarganya berusia antara dua bulan hingga 49 tahun tinggal sehelai sepinggang dalam kebakaran yang memusnahkan 100 peratus rumah mereka dan kerugian lebih RM100,000.
Bapa Muhammad Adli, Mohd. Johan Sidek, 49, berkata, sewaktu kejadian, semua ahli keluarganya kecuali anak bongsunya berusia lima tahun sedang tidur.
“Kami yang bekerja di Pasar Borong Gong Pauh tidur akibat keletihan berikutan telah bekerja sejak pukul 3 pagi.
“Saya dan ahli keluarga hanya tersedar daripada tidur selepas dikejutkan anak bongsu sebelum terhidu bau asap,” katanya kepada Kosmo! di sini hari ini.
Mohd. Johan berkata, dia kemudiannya mengarahkan semua ahli keluarganya segera keluar rumah untuk menyelamatkan diri.

“Api merebak dengan pantas. Kami tidak sempat menyelamatkan apa-apa termasuk kereta, barangan kemas dan wang tunai hasil jualan hari ini yang dianggarkan berniai lebih RM100,000.
“Kami anak beranak termasuk menantu dan cucu kini tinggal sehelai sepinggang. Anak kedua saya (Mohd. Adli) daripada lima beradik yang melecur telah menerima rawatan di sebuah klinik berhampiran,” katanya.
Sementara itu, Ketua Balai Bomba dan Penyelamat Kuala Terengganu, Rozizah Abnihajar berkata, seramai 30 anggota bomba bergegas ke lokasi kejadian sebaik menerima maklumat kebakaran tersebut pada pukul 3.18 petang. – K! ONLINE.


WHO tolak virus Covid-19 berpunca daripada kebocoran makmal
Oleh KOSMO!

9 Februari 2021, 8:31 pm
WUHAN – Delegasi Pertubuhan Kesihatan Dunia (WHO) yang berkunjung ke Wuhan, China gagal mengenal pasti punca sebenar menyebabkan wabak Covid-19 yang melanda seluruh dunia, lapor agensi berita AFP, hari ini.
Walau bagaimanapun, delegasi itu menolak teori kebocoran makmal Wuhan sebagai salah satu penyebab penularan Covid-19 seperti yang disebarkan oleh bekas Presiden Amerika Syarikat (AS) Donald Trump sebelum ini.
Kumpulan pakar percaya penyakit yang telah membunuh lebih dari 2.3 juta orang di seluruh dunia berasal dari kelawar dan menular ke dalam sistem imunisasi manusia melalui mamalia lain.
Pakar asing WHO, Peter Ben Embarek mengatakan, mengenal pasti jalan haiwan yang membawa virus korona adalah satu penyelidikan yang sedang berjalan sambil menambah ketiadaan kelawar di daerah Wuhan meredakan kemungkinan berlakunya penularan langsung di kawasan berkenaan.
Embarek sebelum ini menyokong kenyataan kerajaan China bahawa tidak ada bukti kukuh menyatakan bahawa wabak maut itu berasal dari Wuhan sebelum bulan Disember 2019 ketika kes rasmi pertama direkodkan.
Beliau turut menolak teori bahawa kebocoran dari makmal virologi di Wuhan sebagai salah satu punca merebaknya virus lalu menjangkiti manusia.

“Hipotesis insiden kebocoran makmal adalah sesuatu yang mustahil,” katanya sambil menambah kemungkinan itu tidak akan dimasukkan dalam kajian WHO akan datang.
Ketua Misi Bersama China, Liang Wannian, mengatakan penularan virus melalui haiwan tetap menjadi kemungkinan utama tetapi lokasi asal virus itu masih belum dapat dikenal pasti.
Pakar WHO menghabiskan tempoh sebulan di China termasuk dua minggu menjalani kuarantin bagi menyiasat punca wabak koronavirus yang didakwa berasal dari pasar makanan laut di Wuhan.
Pentadbiran di Beijing kini sangat terdesak untuk membantah kritikan terhadap langkah-langkah awal diambil bagi membendung Covid-19 yang diselar sebagai huru-hara.
China telah mengalihkan fokus kritikan dengan menafikan punca virus berasal dari dalam negara dan mengemukakan teori bahawa virus itu muncul di luar negara dan dibawa ke China melalui makanan sejuk beku. – AFP


PKPD tiga lokaliti di Terengganu, Perak tamat esok
Oleh NUR HUDA MUSA

9 Februari 2021, 7:14 pm
PETALING JAYA – Sidang khas kerajaan hari ini bersetuju untuk menamatkan pelaksanaan Perintah Kawalan Pergerakan Diperketatkan (PKPD) di Pusat Koreksional Dungun dan Kuarters Kakitangan, Terengganu pada 10 Februari 2021 (esok) seperti yang dijadualkan.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat selepas Kementerian Kesihatan (KKM) mengesahkan baki kes positif di lokaliti itu menunjukkan penurunan serta tiada lagi sampel menunggu keputusan.
“Sehingga kini, KKM telah melaksanakan 128 ujian saringan dan daripada jumlah itu sebanyak 51 kes positif Covid-19 telah direkodkan.
“Selain itu, kerajaan juga bersetuju untuk menamatkan PKPD di Kampung Orang Asli Batu 6, Jalan Pahang, Perak 10 Februari seperti yang dijadualkan,” katanya dalam sidang akhbar harian hari ini.
Menurutnya, sehingga kini, KKM telah selesai melaksanakan 309 ujian saringan dan daripada jumlah itu sebanyak 27 kes positif Covid-19 telah direkodkan.
“KKM mengesahkan kes terakhir yang dilaporkan adalah pada 4 Februari 2021 dan tiada baki sampel saringan yang sedang menunggu keputusan.

“Penamatan PKPD ini turut melibatkan Pusat Transit Tahanan (PTP) di Blok Pusat Latihan Pegawai Penjara Zon 2 dan Zon 3, Penjara Marang, Terengganu dan dijadualkan tamat pada 10 Februari 2021,” jelasnya.
Jelasnya, sehingga kini, KKM telah melaksanakan 76 ujian saringan dan daripada jumlah itu sebanyak 38 kes positif Covid-19 telah direkodkan.
“Bagaimanapun, KKM mengesahkan kesemua 38 kes positif tersebut telah ditempatkan di PKRC dan kesemua kontak rapat telah diletakkan di sel berasingan dan dipantau selama 14 hari,” tambahnya. – K! ONLINE.


Air paip Bangkok masin sampai minggu depan
Oleh KOSMO!

9 Februari 2021, 6:19 pm
BANGKOK – Gangguan air masin di Sungai Chao Phraya akan meningkatkan kandungan sodium (garam) dalam air paip di Bangkok untuk sekurang-kurangnya enam hari mulai esok, kata Pihak Berkuasa Kerja Air Metropolitan MWA)  hari ini.
Portal  berita The Nation melaporkan Timbalan Gabenor MWA, Komkrit Dinakara Na Ayudhya sebagai berkata, agensinya sedang bekerjasama dengan Jabatan Saliran Bangkok untuk menghalang air masin daripada memasuki stesen pam air  Sam Lae Raw.
““Orang ramai yang menghidap sakit jantung, buah pinggang, darah tinggi atau diabetes di samping warga emas, kanak-kanak dan haiwan peliharaan perlu mengelak minum air paip.
“Tindakan memasak air juga tidak akan membantu kerana ia akan menyebabkan garam menjadi lebih pekat,” katanya.  – Agensi


KPT terajui dua Pasukan Petugas Khas dalam NEC
Oleh MOHD. HUSNI MOHD. NOOR

9 Februari 2021, 6:25 pm
PUTRAJAYA – Kementerian Pengajian Tinggi (KPT) diberi dua tanggungjawab menerajui Pasukan Petugas Khas dalam Majlis Pekerjaan Negara (NEC) yang akan dipikul bersama-dua kementerian lain.
Menterinya, Datuk Seri Noraini Ahmad berkata, KPT akan menerajui STF Pendidikan Kebangsaan bersama Kementerian Pendidikan (KPM) dan STF Pendidikan Teknikal dan Latihan Vokasional bersama dengan Kementerian Perdagangan Antarabangsa dan Industri (MITI).
Beliau berkata, perkara itu diumum pada mesyuarat NEC dipengerusikan Perdana Menteri, Tan Sri Muhyiddin Yassin secara sidang video hari ini.
“Pada mesyuarat itu, KPT membentangkan dua kertas kerja tersebut yang memfokuskan kepada strategi jangka pendek dan panjang yang dirancang untuk dilaksanakan bagi kedua-dua Pasukan Petugas Khas,” katanya menerusi hantaran di Facebook hari ini.
Noraini berkata, NEC dibentuk bagi merealisasikan strategi menjana dan mengekalkan pekerjaan selaras dengan matlamat pertama Belanjawan 2021 iaitu ‘Kesejahteraan Rakyat’.
Beliau berkata, peranan aktif oleh pihak industri amat signifikan dalam membantu merangka strategi dan sasaran penempatan serta penciptaan pendapatan kepada graduan.

“Selain itu, kolaborasi strategik merentas kementerian yang disokong oleh keterlibatan pihak industri juga akan dilaksanakan secara berterusan.
“Ia bagi memastikan institusi pendidikan dapat merancang serta melatih pelajar dengan ilmu dan kemahiran yang memenuhi keperluan industri,” katanya.
NEC berperanan sebagai majlis tadbir urus tertinggi dalam penetapan dasar, pelaksanaan serta pemantauan strategi dan inisiatif kerajaan, khusus dalam mencapai sasaran mencipta lebih banyak peluang pekerjaan serta menangani isu pengangguran. – K! ONLINE.


Hati-hati sebelum sebar berita palsu
Oleh NUR HUDA MUSA

9 Februari 2021, 7:18 pm
PETALING JAYA – Orang ramai diingatkan supaya berhati-hati sebelum menyebarkan sebarang kandungan yang diragui kesahihannya.
Menteri Kanan (Keselamatan), Datuk Seri Ismail Sabri Yaakob berkata, sehingga 8 Februari 2021, sebanyak 281 kertas siasatan telah dibuka oleh Polis Diraja Malaysia (PDRM) dan Suruhanjaya Komunikasi dan Multimedia (SKMM) berhubung berita palsu berkaitan Covid-19.
“Daripada jumlah ini, sebanyak 144 kes masih dalam siasatan, 35 kes telah didakwa di mahkamah, 12 kes diberi notis amaran.
“Bagi kes yang telah didakwa di mahkamah, sehingga kini 21 telah didapati bersalah manakala 13 lagi dalam proses perbicaraan,” katanya dalam sidang akhbar harian hari ini.
Ismail Sabri berkata, pasukan Respon Pantas (PRP) di bawah SKMM juga telah mengeluarkan sebanyak 426 penafian dan penjelasan mengenai berita palsu berkaitan Covid-19.
Dalam pada itu, beliau turut menegaskan klip video yang tular baru-baru ini berhubung pengumuman hukuman pelanggaran prosedur operasi standard (SOP) adalah video lama bertarikh 14 April 2020.

“Video lama tersebut dimainkan semula bagi menimbulkan suasana panik dan kemarahan masyarakat.
“Sekiranya terdapat sebarang berita yang diragui kesahihannya, anda boleh menyemak atau menyalurkan maklumat kepada PRP di talian 03-8911 5103 atau layari WWW.SEBENARNYA.MY,” tambahnya. – K! ONLINE.


Misi WHO gagal kenal pasti asal-usul pandemik
Oleh KOSMO!

9 Februari 2021, 6:39 pm
WUHAN, China – Tiada bukti mencukupi bagi  mengesahkan sama ada Covid-19 tersebar di bandar Wuhan, tengah China sebelum Disember 2019, kata jawatankuasa bersama pakar Pertubuhan Kesihatan Sedunia (WHO) dan China berhubung asal-usul pandemik tersebut di Wuhan hari ini.
“Tiada petunjuk bahawa penularan Covid-19 dalam kalangan populasi sebelum Disember 2019,” kata ketua pasukan China, Liang Wannian sambil menambah, tiada bukti juga untuk mengesahkan sama ada virus tersebar di Wuhan sebelum tempoh tersebut.
Misi  WHO ke China juga gagal mengenal pasti sumber haiwan yang menyebabkan jangkitan koronavirus. Sebelum ini, pakar-pakar percaya penyakit yang membunuh lebih 2.3 juta orang di seluruh dunia itu berasal daripada kelawar dan berjangkit kepada manusia melalui mamalia lain. – AFP


Pasangan kekasih lepas rindu di tepi sungai dikompaun
Oleh WAT KAMAL ABAS

9 Februari 2021, 7:39 pm
PARIT BUNTAR – Padah duduk berdua-duan untuk melepaskan kerinduan di pinggiran Sungai Kerian ketika dalam tempoh pelaksanaan Perintah Kawalan Pergerakan (PKP), sepasang kekasih dikompaun polis petang semalam.
Ketua Polis Daerah Kerian, Superintendan Mazuki Mat berkata, pasangan kekasih yang berusia 21 dan 24 tahun itu sedang berdua-duan di kawasan tersebut ketika sepasukan polis dari Balai Polis Parit Buntar membuat rondaan pemeriksaan pematuhan prosedur operasi standard (SOP).
“Mereka berdua didapati gagal mematuhi SOP iaitu duduk berdua-duaan yang tidak dibenarkan oleh pihak Majlis Keselamatan Negara (MKN) dalam tempoh pelaksanaan PKP sehingga 18 Febuari ini,” katanya.
Beliau berkata demikian kepada pemberita selepas menyampaikan 200 beg cenderamata kepada pengguna jalan raya di sekatan jalan raya (SJR) di Jalan Abdul Raof sumbangan Team Kampit Rezeki dan Yayasan Amal Malaysia Perak hari ini.
Tambah Mazuki, wanita berkenaan tinggal di Kampung Bagan Samak, Bandar Baru, Kedah telah melalui SJR di Jalan Abdul Raof yang berada di sempadan negeri Perak-Kedah dengan alasan mempunyai urusan penting dengan sebuah bank di kawasan ini.
“Setelah urusannya selesai, dia dipercayai telah mengambil kesempatan untuk berjumpa dengan teman lelakinya di pinggiran Sungai Kerian ini.

“Mereka berdua telah dikompaun di bawah Peraturan 12, Peraturan-Peraturan Pencegahan dan Pengawalan Penyakit Berjangkit 2000,” katanya. -K! ONLINE.


160,000 pekerjaan baharu bakal diwujudkan tahun ini
Oleh NOR IDAYU BOSRO

9 Februari 2021, 6:21 pm
PUTRAJAYA – Lebih 160,000 pekerjaan baharu bakal diwujudkan tahun ini melalui koordinasi rapat antara kerajaan dan industri di bawah inisiatif Majlis Pekerjaan Negara (NEC).
Pejabat Perdana Menteri (PMO) berkata, kerajaan optimis sasaran yang ditetapkan dapat dicapai memandangkan strategi yang dirangka turut mengambil kira kepatuhan terhadap pelaksanaan Perintah Kawalan Pergerakan (PKP) dan norma baharu.
Menurutnya, antara inisiatif dengan norma baharu adalah penganjuran sebanyak 200 sesi webinar serta 180 sesi temuduga secara dalam talian.
“Pelbagai promosi turut dijalankan bagi memastikan rakyat mendapat maklumat seterusnya memanfaatkan peluang yang ditawarkan.
“Setiap Pasukan Petugas Khas (STF) juga akan bekerjasama dengan pihak pertubuhan bukan kerajaan (NGO) bagi memastikan setiap pelaksanaan bersifat inklusif,” katanya dalam satu kenyataan akhbar di sini hari ini.
PMO berkata, terdahulu Perdana Menteri, Tan Sri Muhyiddin Yassin mempengerusikan mesyuarat kedua NEC secara sidang video dengan 10 tokoh daripada sektor korporat, industri dan pendidikan yang telah dilantik secara tetap.

Antara yang terlibat mesyuarat itu ialah Pengerusi Petronas merangkap Pro Canselor Universiti Teknologi Petronas, Tan Sri Ahmad Nizam Salleh; Pengarah Urusan Khazanah Nasional, Datuk Shahril Ridza Ridzuan; Ketua Pegawai Eksekutif Petronas, Tengku Muhammad Taufik dan Ketua Pegawai Eksekutif Sime Darby, Datuk Jeffri Salim Davidson. – K! ONLINE.


Kucing jatuh dari tingkat 10, mendarat dalam kereta
9 Februari 2021, 7:36 pm
PETALING JAYA-Seekor kucing berdepan detik cemas apabila terjatuh dari tingkat 10 sebuah pangsapuri di Kuala Lumpur petang tadi.
Saksi kejadian berkata, dia terdengar bunyi sesuatu melanggar sengkuap sebelum terdengar bunyi hentakan di kawasan parkir bawah pangsapuri tersebut.
Kucing itu difahamkan memanjat balkoni sebelum terjatuh.
Haiwan itu kemudian terpelanting ke bahagian tingkap ‘sun roof’ sebuah kereta sehingga pecah dan mendarat di dalam kereta tersebut.
Difahamkan kucing itu telah dihantar ke sebuah klinik haiwan untuk pemeriksaan. – K! ONLINE.


7 dikompaun 3 ditahan dalam serbuan pusat hiburan
Oleh EDDY AQMAL MOHAMED HAMIDI

9 Februari 2021, 7:22 pm
PETALING JAYA – Seramai tujuh individu dikenakan kompaun RM1,000 setiap seorang manakalan tiga lagi ditahan dalam satu serbuan ke atas sebuah pusat hiburan di kawasan Sea Park di sini semalam.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, serbuan dilakukan kira-kira pukul 7.30 petang oleh sepasukan polis dari Ibu Pejabat Polis Daerah (IPD) Petaling Jaya susulan maklumat dan risikan yang dilakukan.
“Dalam serbuan itu, tiga wanita tempatan berusia 43 hingga 56 tahun yang berperanan sebagai pekerja premis telah ditahan dan semakan yang dilakukan mendapati salah seorang wanita yang merupakan pengurus premis berkenaan telah gagal menunjukkan lesen perniagaan yang sah untuk menjual minuman keras.
“Pemeriksaan lanjut mendapati seramai tujuh orang pelanggan yang terdiri daripada empat lelaki dan tiga wanita warga tempatan berusia 26 hingga 43 tahun sedang berkumpul dan berhibur di dalam premis tersebut,” katanya menerusi satu kenyataan hari ini.
Menurut Nik Ezanee, kesemua pelanggan itu kemudiannya dikenakan tindakan kompaun RM1,000 kerana melakukan kesalahan di bawah Peraturan- Peraturan Pencegahan dan Pengawalan Penyakit Berjangkit (Langkah-Langkah di Dalam Kawasan Tempatan Jangkitan (Kawalan Pergerakan) 2021.
“Suspek yang ditahan pula kini direman dua hari dan kes disiasat di bawah Seksyen 76 Akta Eksais 1976 dan Seksyen 269 Kanun Keseksaan kerana Perbuatan Cuai Yang Mungkin Merebakkan Jangkitan Apa-Apa Penyakit Berbahaya Kepada Nyawa.

“Turut dirampas dalam serbuan tersebut adalah 12 botol minuman keras pelbagai jenama, dua keping resit jualan dan tiga keping kad kerja,” ujarnya.
Tambah Nik Ezanee, orang ramai diberi amaran agar mematuhi Perintah Kawalan Pergerakan (PKP) 2.0 dan kegagalan berbuat demikian membolehkan orang ramai dikompaun RM1,000 atau ditangkap dan didakwa di mahkamah. – K! ONLINE.


2,764 kes, 13 kematian
Oleh SITI A'ISYAH SUKAIMI

9 Februari 2021, 6:28 pm
PUTRAJAYA – Sebanyak 2,764 kes baharu dilaporkan hari ini, menjadikan jumlah kes positif Covid-19 di Malaysia sebanyak 248,316 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, enam kes import mendapat jangkitan dari luar negara manakala sebanyak 2,758 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 50,841 kes.
“Sebanyak 13 kes kematian turut dilaporkan dan jumlah kes kematian Covid-19 di Malaysia mencatatkan 909 kes.
“Terdapat 3,887 kes sembuh hari ini dan jumlah kumulatif kes sembuh sepenuhnya daripada Covid-19 sebanyak 196,566 kes,” katanya pada sidang akhbar di sini hari ini.
Ujarnya, terdapat 289 kes positif sedang dirawat di Unit Rawatan Rapi dengan 127 kes memerlukan bantuan pernafasan. -K! ONLINE.


18 wanita Thai dicekup dalam hotel di Kota Bharu
Oleh ROHANA MOHD. NAWI

9 Februari 2021, 5:58 pm
KOTA BHARU – Polis menahan seorang lelaki warga tempatan yang bertindak sebagai tekong dan 18 orang wanita warga Thailand selepas dipercayai terlibat dalam kegiatan pemerdagangan orang dalam serbuan terhadap sebuah kereta dan hotel di Jalan Doktor di sini semalam.
Ketua Jabatan Siasatan Jenayah Kelantan, Asisten Komisioner Wan Khairuddin Wan Idris  berkata, semua suspek berusia dalam lingkungan 22 hingga 37 tahun itu ditahan dalam Ops Benteng yang dijalankan di negeri ini.
Katanya, sebelum tangkapan 18 orang wanita itu, polis telah menahan seorang lelaki tempatan berusia 25 tahun ketika dia sedang berada di dalam sebuah kereta jenis Perodua Bezza yang berada di lorong berhampiran hotel.
“Hasil pemeriksaan telah membawa kepada penemuan tiga orang wanita warga Thailand yang dipercayai sedang menyorok dengan berbaring di tempat duduk belakang kereta itu.
“Siasatan mendapati terhadap lelaki itu turut mendapati dia dan tiga wanita itu akan naik ke sebuah bilik di hotel tersebut,” katanya ketika dihubungi Kosmo! hari ini
Menurut Wan Khairuddin, bertindak atas maklumat itu, polis menjalankan pemeriksaan di beberapa buah bilik hotel itu sebelum menemui seramai 15 orang lagi wanita Thailand yang sedang bersembunyi.

Ujarnya, lelaki warga tempatan itu dipercayai menjadi tekong yang membawa masuk wanita-wanita itu untuk bekerja dalam pelbagai sektor pekerjaan di luar Kelantan.
“Pemeriksaan mendapati, suspek berasal dari Kedah dan tidak mempunyai sebarang rekod jenayah lampau.
“Semua suspek telah ditahan untuk siasatan lanjut. Polis sedang menyiasat ahli-ahli lain yang terlibat dengan sindiket itu di negeri ini,” katanya.
Tambah Wan Khairuddin, kes disiasat mengikut Seksyen 26A Akta Anti Pemerdagangan Orang dan Anti Penyeludupan Migran (Atipsom) 2007, Seksyen 6 (1)(C) Akta Imigresen 1959/63 dan Seksyen 22 (b) Akta Pencegahan Dan Pengawalan Penyakit Berjangkit 1988. – K! ONLINE.


Makan di kedai, industri kreatif dibenarkan
Oleh NUR HUDA MUSA

9 Februari 2021, 5:34 pm
PETALING JAYA – Kerajaan bersetuju membenarkan pelanggan makan di restoran dengan jumlah yang dibenarkan terhad kepada dua orang sahaja untuk satu meja dengan penjarakan fizikal sekurang-kurangnya satu meter.
Menteri Kanan (Keselamatan), Datuk Seri Ismail Sabri Yaakob berkata, pemilik restoran dan pelanggan perlu mematuhi prosedur operasi standard (SOP) yang telah ditetapkan berdasarkan keluasan restoran.
“Kerajaan juga bersetuju untuk membenarkan industri kreatif beroperasi dengan SOP yang ketat. Antara yang dibenarkan ialah produksi animasi dan musik, rakaman lagu di studio, pra produksi pengambaran, iklan, dokumentasi, Live Streaming dan rakaman seni dan warisan tanpa penonton.
“Saringan ujian Covid-19 perlu dilakukan bagi semua yang terlibat dengan produksi pengambaran. Keputusan perlu diserahkan kepada Finas tiga hari sebelum pengambaran,” katanya dalam sidang akhbar di FB Live sebentar tadi.
Katanya, waktu operasi pula dibenarkan dari pukul 8 pagi hingga 10 malam sahaja. – K! ONLINE


Jimat, bantu ternakan dengan ladang rumput napier
Oleh ABDUL RAZAK IDRIS

9 Februari 2021, 5:00 pm
KUALA LANGAT – Sebuah ladang tanaman rumput napier seluas lapan hektar (ha) untuk makanan ternakan dicadang diwujudkan di Morib.
Pengurus Besar Pertubuhan Peladang Kawasan (PPK) Kuala Langat, Mohd.Shakran Shamsudin berkata, pihaknya telah memohon keluasan itu daripada Jabatan Veterinar Selangor dengan perkara itu telah mendapat perhatian Pengerusi Jawatankuasa Tetap Infrastruktur dan Kemudahan Awam, Pemodenan Pertanian dan Industri Asas Tani Selangor, Ir. Izham Hashim.
Katanya, menerusi ladang itu membolehkan daging ternakan terutama lembu dapat dipasarkan dengan lebih murah susulan pengurangan kos pengeluaran makanan.
“Penternak ketika ini perlu membeli kos rumput napier tempatan dari luar dengan harga RM350 satu tan dan menrusi ladang itu dapat dikurangkan menjadi RM150 satu tan
“Justeru, harga jualan daging dapat dikurangkan kepaada RM30 hingga RM32 sekilogram (kg) berbanding RM36 manakala harga daging sejuk beku import RM20 kg pada waktu ini,” katanya ketika ditemui di sini hari ini.-K! ONLINE


Sektor perniagaan lain boleh buka mulai esok
Oleh NUR HUDA MUSA

9 Februari 2021, 5:25 pm
PETALING JAYA – Sidang khas bersetuju untuk membuka baki keseluruhan sektor perniagaan peruncitan bagi memastikan kelangsungan ekonomi terutama untuk peniaga kecil.
Menteri Kanan (Keselamatan), Datuk Seri Ismail Sabri Yaakob berkata, antara baki yang akan dibuka ialah kedai pakaian fesyen dan aksesori, kedai kasut, perkhidmatan fotografi, barangan terpakai, kraftangan, alat permainan, alatan sukan, kosmetik, peralatan dapur dan aksesori kenderaan.
“Kerajaan mewajibkan pekerja dan pelanggan memakai pelitup muka di dalam premis, memastikan kehadiran pekerja direkodkan dan penjarakan fizikal di dalam premis.
“Bagi kedai pakaian, pemilik premis perlu menyediakan sarung tangan pakai buang kepada pelanggan untuk memilih pakaian. Kedai kosmetik pula, hanya aktiviti jual dibenarkan. Rundingan atau sampel ‘taster’ adalah tidak dibenarkan,” katanya dalam sidang akhbar di FB Live hari ini. -K! ONINE.


Merompak, calon SPM dituduh di mahkamah
Oleh NUZULSHAM SHAMSUDDIN

9 Februari 2021, 6:11 pm
SELAYANG – Seorang remaja yang juga calon Sijil Pelajaran Malaysia (SPM) didakwa di Mahkamah Majistret di sini hari ini atas pertuduhan melakukan rompak berkumpulan terhadap seorang pembuat kopi (barista) di sebuah perhentian bas bulan lalu.
Bagaimanapun, remaja berusia 17 tahun yang akan menduduki peperiksaan SPM pada 22 Februari ini mengaku tidak bersalah selepas pertuduhan dibacakan ke atasnya di hadapan Majistret Nur Hafizah Rajuni.
Mengikut pertuduhan, dia didakwa bersama seorang yang masih bebas melakukan rompakan berkumpulan terhadap seorang lelaki berusia 19 tahun dengan mengambil telefon pintar jenis Huawei dan beg galas yang mengandungi barangan peribadi mangsa.
Kesalahan itu didakwa dilakukan di Hentian Bas Ekspress, Greenwood, Batu Caves, Gombak di sini pukul 6.36 pagi pada 20 Januari lalu.
Berikutan itu pendakwaan dikemukakan mengikut Seksyen 395 Kanun Keseksaan yang membawa hukuman penjara maksimum 20 tahun dan sebat, jika sabit kesalahan.
Terdahulu Timbalan Pendakwa Raya Nur Intan Syakieraah Zakaria menawarkan jaminan RM3,000.

Bagaimanapun, remaja itu yang tidak diwakili peguam merayu jaminan rendah atas alasan dia masih bersekolah dan tinggal bersama ibu serta bapanya yang kini tidak bekerja.
Selepas mendengar permohonan kedua-dua pihak, mahkamah kemudian membenarkan remaja itu diikat jamin RM2,500 dengan seorang penjamin.
Tarikh 24 Mac ini ditetapkan untuk sebutan semula kes dan lantikan peguam. – K! ONLINE.


PGA rampas 21 ekor lembu seludup
Oleh YATIMIN ABDULLAH

9 Februari 2021, 5:01 pm
TUMPAT – Pasukan Gerakan Am (PGA) Batalion 8 merampas sebanyak 21 ekor lembu yang dipercayai diseludup dari negara jiran bernilai RM58,000 di sebuah kandang di Kampung Bendang Pak Yong di sini hari ini.
Dalam serbuan pukul 1 pagi itu, PGA turut menahan seorang lelaki berusia 33 tahun bagi membantu siasatan selepas dia mengaku kandang lembu itu miliknya.
Pegawai Pemerintah Medan PGA, Superintendan Nor Azizan Yusof berkata, anggota PGA melihat beberapa orang lelaki sedang mengheret lembu masuk ke sebuah kandang ketika melakukan rondaan di sekitar Kampung Bendang Pak Yong.
Menurutnya, apabila menyedari kehadiran anggota PGA, mereka terus melarikan diri dan meninggalkan haiwan berkenaan di kawasan kandang.
“Hasil pemeriksaan lanjut, 21 ekor lembu berada di dalam kandang dan masih berada dalam keadaan basah.
“Semua lembu itu juga tidak mempunyai tag di telinga dan dipercayai dibawa masuk secara haram dari negara jiran menggunakan pangkalan haram berhampiran Sungai Golok,” katanya dalam satu kenyataan hari ini. -K! ONLINE


Tuntut hutang sambil tunjuk pistol
Oleh SAFINA RAMLI

9 Februari 2021, 6:17 pm
GEORGE TOWN – Tindakan dua lelaki mahu menuntut hutang daripada seorang rakan sambil mengugut dengan pistol mengundang padah apabila mereka ditahan polis di sebuah hotel di Lebuh Victoria di sini semalam.
Terdahulu, suspek dikatakan menemui mangsa di kawasan sebuah apartmen di Jalan Datuk Ismail Hashim, Bayan Lepas di sini dua jam sebelum mereka dicekup kira-kira pukul 12.30 tengah hari.
Ketua Jabatan Siasatan Jenayah negeri, Senior Asisten Komisioner Rahimi Ra’ais berkata, bapa mangsa berusia 57 tahun membuat laporan polis selepas anak lelakinya berusia awal 30-an mengadu diugut oleh suspek yang dikatakan menunjukkan pistol kepadanya.
“Pihak polis telah merampas sepucuk pistol jenama glock berserta seunit magazine dan tujuh butir peluru hidup yang terselit pada pinggang suspek berusia 34 tahun ketika serbuan.
“Manakala, pemeriksaan ke atas beg galas yang dibawa oleh seorang lagi suspek menemui sekeping kad kuasa polis yang didapati tulen, dua bilah pisau lipat dan dadah jenis syabu anggaran berat 0.9 gram.
“Polis turut merampas sebuah kereta jenis Toyota Altis dipercayai disewa sejak seminggu lalu di Selangor,” katanya pada sidang akhbar di Ibu Pejabat Polis Kontinjen Pulau Pinang di sini hari ini.

Tambahnya, siasatan awal polis mendapati punca utama ugutan yang dibuat suspek yang kedua-duanya positif dadah jenis methamphetamine itu dipercayai berkaitan hutang yang dibuat mangsa.
Suspek kini direman selama lima hari sehingga Sabtu ini untuk siasatan lanjut mengikut Seksyen 385 Kanun Keseksaan dan Seksyen 8 Akta Senjata Api (penalti lebih berat) 1971. – K! ONLINE.


Seorang parah, Geng 21 dan 18 bergaduh
Oleh MOHD YUNUS YAKKUB

9 Februari 2021, 5:51 pm
KLANG – Seorang lelaki parah ditetak menggunakan senjata tajam dalam pergaduhan melibatkan dua geng kongsi gelap iaitu Geng 21 dan 18 di taman perumahan di Klang Utama di sini, baru-baru ini.
Dalam kejadian kira-kira pukul 4 pagi itu pada Jumaat lalu, mangsa berusia 30-an cedera di tangan, kepala serta badan.
Ketua Polis Daerah Klang Utara, Asisten Komisioner Nurulhuda Mohd. Salleh berkata, siasatan awal mendapati kejadian berpunca daripada ketidakpuasan hati kedua-dua kumpulan itu kerana melaporkan kejadian gaduh melibatkan kumpulan lain.
Menurut beliau, situasi itu menyebabkan rakan mereka telah ditangkap dan dipenjarakan.
“Susulan laporan diterima polis daripada bapa mangsa berusia 59 tahun kemudiannya membawa penangkapan empat orang suspek berusia 20 hingga 40an.
“Semakan rekod mendapati keempat-empat suspek itu mempunyai rekod lampau berkaitan kekerasan, samun dan mendatang cedera. Mereka kini direman selama empat hari bermula semalam,” katanya dalam kenyataan di sini hari ini.

Nurulhuda menambah, pihaknya kini memburu empat lagi suspek masing-masing dikenali Daniel Arvind Peter, 23 ; V. Mahendran, 28 ; G. Navaratnam , 29 dan Balamurugan, 27 yang kesemuanya beralamat di Bukit Raja di sini.
Jelas beliau, siasatan lanjut masih diteruskan dan kes disiasat mengikut Seksyen 326 / 148 Kanun Keseksaan kerana menyebabkan kecederaan parah dan merusuh.
Terdahulu insiden kejadian tersebut tular di media sosial dengan memaparkan sekumpulan lelaki keluar daripada sebuah kenderaan dengan memegang senjata tajam menyerang lelaki di hadapan sebuah rumah. -K!ONLINE.


Remaja mati ditikam abang ipar dalam pergelutan
Oleh EDDY AQMAL MOHAMED HAMIDI

9 Februari 2021, 6:03 pm
GOMBAK – Seorang remaja lelaki maut selepas ditikam oleh abang iparnya sendiri dalam satu pergelutan di Taman Pinggiran Batu Caves, di sini kelmarin.
Ketua Polis Daerah Gombak, Asisten Komisioner Arifai Tarawe berkata, pihaknya dimaklumkan tentang kejadian oleh seorang wanita yang juga merupakan kakak kepada mangsa kira-kira pukul 8.40 malam.
“Anggota polis yang bertugas di Pondok Polis Hospital Selayang telah menerima aduan daripada wanita berkenaan memaklumkan bahawa adik lelakinya berusia 17 tahun telah meninggal dunia akibat kecederaan parah selepas ditikam oleh abang iparnya sendiri.
“Pada 7 dan 8 Februari, sepasukan polis dari Bahagian Siasatan Jenayah Ibu Pejabat Polis Daerah (IPD) Gombak telah membuat tangkapan ke atas empat lelaki dan lima wanita tempatan berusia 25 hingga 72 tahun di sekitar kawasan Batu Caves bagi membantu siasatan,” katanya dalam satu kenyataan hari ini.
Menurut Arifai, siasatan awal mendapati, kejadian berlaku kira-kira pukul 7.45 petang kelmarin sewaktu suspek sedang bertengkar dengan isteri dan juga keluarga wanita berkenaan.
“Pertengkaran dipercayai berpunca daripada keengganan wanita tersebut untuk tinggal bersama-sama kerana kurang selesa memandangkan rumah suaminya itu turut dihuni oleh adik-beradiknya yang lain.

“Pertengkaran tersebut kemudiannya bertukar menjadi provokasi sebelum berlaku pergelutan di antara suspek dan mangsa yang tidak berpuas hati apabila suspek mengeluarkan perkataan tidak baik kepada ibunya,” jelas beliau.
Tambah Arifai, suspek mengalami kecederaan di bahagian dada manakala mangsa mengalami kecederaan kesan tikaman pada bahagian bawah dada susulan pergelutan tersebut.
“Mangsa kemudiannya dikejarkan ke Hospital Selayang dan telah disahkan meninggal dunia pada pukul 9 malam oleh doktor bertugas sebelum mayat dihantar ke Forensik Hospital Kuala Lumpur untuk dibedah siasat.
“Pihak polis turut merampas sebilah pisau lipat berukuran 17 sentimeter di lokasi kejadian dan motif kejadian disyaki kerana mangsa didakwa mencampuri urusan rumahtangga suspek,” katanya.
Mengulas lanjut, Arifai berkata, siasatan dijalankan di bawah Seksyen 302 Kanun Keseksaan dan kesemua suspek direman tujuh hari sehingga 14 Februari untuk siasatan lanjut. -K! ONLINE.


Ibu kandung, bapa tiri ‘Adik’ didakwa esok
Oleh DIYANATUL ATIQAH ZAKARYA

9 Februari 2021, 5:45 pm
MELAKA – Ibu kandung dan bapa tiri kanak-kanak lelaki berusia tujuh tahun yang ditemui maut dipercayai akibat didera dalam kejadian di Taman Krubong Jaya pada 29 Januari lalu akan didakwa di Mahkamah Ayer Keroh, esok.
Kedua-dua suspek masing-masing berusia 32 dan 38 tahun itu akan berdepan dengan dua pertuduhan iaitu mengikut Seksyen 302 Kanun Keseksaan yang dibaca bersama Seksyen 34 Kanun Keseksaan dan Seksyen 31(1)(a) Akta Kanak-kanak 2001.
Ketua Jabatan Siasatan Jenayah Melaka, Asisten Komisioner Mohd. Sukri Kaman berkata, kertas siasatan berhubung kejadian tersebut telah lengkap dan diserahkan kepada Timbalan Pendakwa Raya hari ini.
“Kedua-dua suspek yang juga merupakan ibu kandung dan bapa tiri kepada kanak-kanak yang maut dalam kejadian di Taman Krubong Jaya pada 29 Januari lalu dijangka dibawa ke Mahkamah Ayer Keroh esok untuk pendakwaan,” katanya.
Terdahulu, Kosmo! pada 30 Januari lalu melaporkan seorang kanak-kanak lelaki ditemui meninggal dunia dipercayai akibat didera dalam kejadian di Taman Krubong Jaya.
Kematian mangsa telah dilaporkan oleh bapa tirinya kepada pihak polis, namun mendakwa kanak-kanak malang itu meninggal dunia akibat lemas di dalam tong air setinggi 0.6 meter di rumah mereka, kira-kira pukul 4 petang.

Hasil siasatan dan pemeriksaan pada tubuh badan mangsa bagaimanapun menemui kesan kecederaan dipercayai akibat didera.
Kisah kanak-kanak malang itu sebelum ini turut pernah tular di laman sosial Facebook pada Oktober tahun lalu apabila ibu angkat yang menjaganya sejak berusia dua bulan terpaksa menyerahkan semula mangsa kepada ibu kandungnya.
Dalam klip itu, ibu angkatnya kelihatan menangis teresak-esak ketika mendakap kanak-kanak yang mesra dengan panggilan ‘Adik’ itu buat kali terakhir sebelum diserahkan kepada ibunya.
Video klip itu ditonton kira-kira tiga juta pengguna Facebook dengan lebih 74,000 kali dikongsi semula. – K! ONLINE.


MHC lahir rasa kecewa dwistandard tempoh kuarantin Menteri
9 Februari 2021, 4:30 pm
PETALING JAYA- Gabungan Kesihatan Malaysia (MHC) melahirkan rasa kecewa dengan Perintah Pencegahan dan Pengawalan Penyakit Berjangkit (Pengecualian) 2021 yang menaytakan Menteri Kabinet yang kembali dari lawatan rasmi luar negara perlu dikuarantin selama tiga berbanding dengan 10 hari kuarantin yang diwajibkan untuk rakyat biasa.
“Alasan yang diberi oleh Menteri Kesihatan, Datuk Seri Dr. Adham Baba tidak memberi maklumat atau penjelasan munasabah tentang sebab, sains, bukti atau fakta yang menyokong keputusan ini.
“Oleh itu, kami hanya mampu mentafsir pada nilai muka dan kami menentang Perintah Pengecualian ini sekuat-kuatnya,” katanya dalam satu kenyataan hari ini.
Ujarnya, Perintah Pengecualian ini menyebabkan ketidakadilan pada pelaksanaan prosedur operasi standard (SOP) yang melemahkan usaha untuk mengawal pandemik Covid-19.
“SOP yang tidak berpandukan sains dan bukti akan menghakis keyakinan terhadap SOP.
“Penguatkuasaan SOP dua darjat akan menyebabkan kepercayaan rakyat terhadap ahli politik semakin merosot. Profesional kesihatan tidak mampu melawan Covid-19 tanpa kepercayaan dan keyakinan rakyat terhadap sistem kesihatan,” ujarnya.

Terdahulu, tular di Twitter tanda pagar #AdhamBabaletakjawatan selepas Warta Kerajaan Persekutuan bertarikh 2 Februari dikeluarkan oleh Adham Baba disiarkan dalam portal rasmi e-Warta Persekutuan. -K! ONLINE


Pengedar dadah dicekup selepas dua bulan beroperasi
Oleh EDDY AQMAL MOHAMED HAMIDI

9 Februari 2021, 4:37 pm
PETALING JAYA – Tindakan tiga lelaki melibatkan diri dalam aktiviti pengedaran dadah sejak dua bulan lalu akhirnya mengundang padah apabila mereka dicekup dalam satu serbuan ke atas sebuah rumah di Taman Dato Harun di sini semalam.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, serbuan dilakuan sepasukan polis dari Bahagian Siasatan Jenayah Narkotik Ibu Pejabat Polis Daerah (IPD) Petaling Jaya susulan risikan yang dilakukan.
“Serbuan dilakukan kira-kira pukul 2.45 petang dan telah berjaya menahan tiga lelaki tempatan berusia 39 hingga 46 tahun yang disyaki terlibat dalam kegiatan pengedaran dadah.
“Pemeriksaan lanjut kemudiannya telah menemui sebanyak 88 peket plastik lutsinar mengandungi dadah disyaki jenis syabu seberat 71 gram dianggarkan bernilai RM7,100 di atas katil suspek,” katanya menerusi satu kenyataan di sini hari ini.
Menurut Nik Ezanee, pihak polis turut merampas enam peket plastik lutsinar kosong serta sebuah alat penimbang digital dan hasil saringan awal air kencing mendapati ketiga tiga suspek positif dadah jenis methamphetamine.
“Siasatan awal mendapati kesemua suspek mula melibatkan diri dalam aktiviti pengedaran dadah sejak dua bulan lalu dan memperolehi dadah berkenaan daripada suspek lain yang dikenali sebagai ‘Boy’ dan ‘Wan Bangau’ yang aktif di sekitar Lembah Klang.

Tambah beliau, susulan risikan maklumat yang diperolehi, satu lagi serbuan telah dilakukan pada hari yang sama kira-kira pukul 5.30 petang di kawasan sama sekaligus berjaya membuat tangkapan ke atas suspek berusia 34 tahun yang dikenali sebagai ‘Wan Bangau’.
“Pemeriksaan dilakukan ke atas suspek telah menemui lima peket plastik lutsinar mengandungi dadah dipercayai jenis syabu seberat 5.1 gram dan lelaki berkenaan juga didapati positif dadah jenis methamphetamine.
“Tiga suspek dalam serbuan pertama kini direman tujuh hari dan disiasat di bawah Seksyen 39B Akta Dadah Berbahaya 1952 manakala suspek ke empat pula direman tiga hari dan disiasat di bawah Seksyen 39A(1) akta sama,” tegas beliau.
Mengulas lanjut, Nik Ezanee berkata, siasatan masih diteruskan ke atas suspek bagi melihat penglibatan mereka terutama dalam kes pengedaran dadah di kawasan pentadbiran IPD Petaling Jaya.-K! ONLINE


Tun Arifin Zakaria dilantik Pengerusi Jawatankuasa Khas Bebas Darurat 2021
Oleh NOR IDAYU BOSRO

9 Februari 2021, 4:47 pm
PUTRAJAYA – Bekas Ketua Hakim Negara, Tun Arifin Zakaria dilantik sebagai Pengerusi Jawatankuasa Khas Bebas Darurat 2021 bersama barisan 18 ahli lain, berkuat kuasa serta-merta.
Pejabat Perdana Menteri berkata, pelantikan ahli jawatankuasa tersebut telah diperkenan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Selain Arifin, turut dilantik ialah bekas Ketua Setiausaha Negara, Tan Sri Samsudin Osman; bekas Ketua Polis Negara,Tan Sri Norian Mai dan bekas Panglima Angkatan Tentera, Tan Sri Zulkifli Zainal Abidin.
Jawatankuasa itu turut dibarisi pakar kesihatan antaranya bekas Ketua Pengarah Kesihatan, Prof. Tan Sri Dr. Mohamad Taha Arif; pakar bedah jantung dan pakar kesihatan awam, Prof. Datu Dr. Andrew Kiyu Dawi anak Usop.
“Jawatankuasa Khas Bebas Darurat 2021 yang ditubuhkan di bawah Seksyen 2 Ordinan Darurat (Kuasa-Kuasa Perlu) 2021 berperanan untuk menasihati Yang di-Pertuan Agong mengenai kewujudan berterusan darurat besar di Malaysia dan penamatannya,” katanya dalam satu kenyataan di sini hari ini.
Kenyataan itu berkata, Majlis Keselamatan Negara di bawah Jabatan Perdana Menteri berperanan sebagai urus setia jawatankuasa tersebut. -K! ONLINE


Solat fardu, solat jumaat di Pulau Pinang dibenar ikut kapasiti
Oleh SAFINA RAMLI

9 Februari 2021, 4:42 pm
GEORGE TOWN – Bermula hari ini, Pulau Pinang membenarkan kehadiran jemaah solat fardu dan solat Jumaat di masjid mengikut kapasiti maksimum masjid berkenaan sepanjang tempoh pelaksanaan perintah Kawalan Pergerakan (PKP).
Timbalan Ketua Menteri 1, Datuk Ahmad Zakiyuddin Abdul Rahman berkata, jemaah perlu mematuhi peraturan iaitu berusia lingkungan 12 hingga 70 tahun, mengambil bacaan suhu badan dan mendaftar aplikasi MySejahtera atau buku pendaftaran sebelum memasuki masjid.
“Semua jemaah perlu memakai pelitup muka, menggunakan sejadah bersaiz besar dan tidak dibenarkan bersalaman serta mengambil wudhuk di rumah.
“Selain solat fardu, solat Jumaat juga dibenarkan mengikut kapasiti masjid atau surau dengan minimum 40 orang jemaah,” katanya dalam kenyataan di sini hari ini.
Menurut beliau, prosedur operasi standard (SOP) terkini itu turut memberi kebenaran kepada warganegara atau pemaustatin tetap untuk menunaikan solat fardu di semua masjid dan surau di negeri ini.
“Ruang solat untuk musafir atau pekerja e-hailing turut disediakan bagi membolehkan mereka menunaikan solat fardhu,” katanya.

Sementara itu, beliau berkata, laungan azan kini kembali dilafazkan kepada lafaz biasa yang mana sebelum ini laungan azan di masjid digantikan dengan lafaz azan disebut kepada ‘sollu fi buyutikum’ (solatlah di rumah kamu).
Tambah Ahmad Zakiyuddin, majlis ilmu seperti kuliah Maghrib, bacaan surah Yassin dan tahlil dibenarkan bagaimanapun ia hanya boleh dilakukan selepas solat Maghrib hingga Isyak. – K! ONLINE


Remaja perempuan 13 tahun dinoda empat lelaki
Oleh ASLIZA MUSA

9 Februari 2021, 4:49 pm
GERIK – Seorang remaja perempuan berusia 13 tahun berdepan detik hitam apabila dinoda lelaki yang baru sehari dikenali menerusi aplikasi WhatsApp di sebuah rumah di Kampung Simpang Perak, Ayer Panas dekat Pengkalan Hulu di sini, Sabtu lalu.
Lebih malang lagi apabila remaja itu turut dirogol tiga lelaki lain dalam bilik berasingan di rumah tersebut antara pukul 11 malam hingga 3 petang, hari berikutnya.
Ketua Polis Daerah Pengkalan Hulu, Deputi Superintendan Zulkepli Ibrahim berkata, sebelum kejadian, mangsa yang masih bersekolah itu keluar dari rumahnya di Gerik bersama suspek berusia 18 tahun pada pukul 7.50 malam.
Katanya, suspek mempelawa mangsa kononnya untuk bersiar-siar sebelum dibawa ke sebuah rumah di Kampung Simpang Ayer Panas.
“Setibanya di lokasi kejadian, suspek telah mengajak mangsa masuk ke dalam rumah di mana terdapat tiga lelaki lain di dalamnya.
“Mangsa kemudiannya dirogol oleh kesemua suspek di dalam tiga bilik berasingan di rumah berkenaan sehingga petang hari Ahad,” katanya di sini hari ini.

Menurut beliau, mangsa telah ditinggalkan di tepi jalan besar Kampung Tanjung Kala, Gerik kira-kira pukul 6.30 petang.
Katanya, mangsa yang membuat laporan polis di Ibu Pejabat Polis Daerah (IPD) Pengkalan Hulu semalam kini menerima rawatan di Hospital Sultan Abdul Halim di Sungai Petani, Kedah.
“Susulan laporan polis dibuat mangsa, Bahagian Siasatan Jenayah IPD Pengkalan Hulu telah menahan enam lelaki berusia antara 18 hingga 58 tahun di beberapa lokasi di daerah Pengkalan Hulu.
“Kesemua lelaki itu termasuk pemilik rumah ditahan dengan beberapa barang kes berkaitan dirampas untuk siasatan,” katanya. -K! ONLINE


Penghantar barang cedera diserang anjing
9 Februari 2021, 4:40 pm
PETALING JAYA – Seorang pekerja penghantar barang, cedera di bahagian muka setelah menjadi mangsa serangan anjing.
Menerusi akaun TikTok Asri_izham, video berdurasi 25 saat yang dikongsinya baru-baru ini tular di media sosial.
Menurutnya, pemilik anjing seharusnya sentiasa perhatikan haiwan belaan supaya tidak lagi terjadi kejadian menimpa penghantar barang  juga merupakan adiknya.
“Tolonglah perhatikan tuan rumah yang bela anjing, kesian kepada pekerja-pekerja pengantar barang tu.
“Semoga cepat sembuh adikku,” tulisnya dalam satu perkongsian di akaun TikTok milik @asri_izham.
Dalam video tersebut memaparkan seorang penghantar barang, mengalami kecederaan di bahagian bibir, pipi dan hidungnya kerana terlanggar motosikal setelah cuba untuk menyelamatkan diri daripada dikejar anjing.

Kemudian mangsa dibawa ke sebuah klinik bagi mendapatkan rawatan lanjut.
Video berdurasi 25 saat itu mendapat 4.4 juta tontonan dan 289.8 ribu tanda suka daripada pengguna TikTok. – K! ONLINE


Dadah RM1.5 juta dirampas dalam sekatan jalan raya
Oleh KOSMO!

9 Februari 2021, 4:52 pm
Oleh DIANA SURYA ABD WAHAB
KUANTAN – Polis berjaya merampas dadah jenis syabu bernilai RM1.5 juta seberat 32.69 kilogram selepas menahan seorang lelaki dalam satu sekatan jalan raya di Kilometer 7 Jalan Lipis-Raub Sabtu lalu.
Ketua Polis Pahang, Datuk Seri Abd Jalil Hassan berkata, suspek berusia 40 tahun yang merupakan penganggur itu ditahan kira-kira pukul 4.45 petang oleh sepasukan polis daripada Jabatan Siasatan Jenayah Narkotik, Bukit Aman dan Ibu Pejabat Polis Kontinjen (IPK) Pahang.
“Hasil pemeriksaan dalam bonet kereta polis berjaya merampas 21 paket plastik lutsinar yang mana setiap satunya mengandungi plastik berwarna hijau bertulis Guanyinwang dan 10 bungkus plastik keemasan yang juga bertulis Guanyinwang berisi ketulan putih kristal dipercayai dadah jenis syabu.
“Polis turut merampas wang tunai bernilai RM118 dan ketika penahanan turut mendapati suspek positif dadah hasil saringan awal dilakukan ke atasnya,”katanya dalam sidang akhbar di IPK Pahang di sini, hari ini.
Menurut Abd. Jalil, suspek ditahan reman selama semingu dan siasatan dilakukan mengikut Seksyen 39B Akta Dadah Berbahaya 1952 yang membawa hukuman gantung sampai mati jika sabit kesalahan.

Katanya, hasil daripada siasatan awal mendapati suspek yang bergiat aktif dalam tempoh tiga bulan memperoleh bekalan dadah daripada salah sebuah negeri di Pantai Timur.
Katanya, kesemua dadah yang dirampas itu dipercayai untuk diedarkan di sekitar kawasan Lembah Kelang. -K! ONLINE


Pasangan ‘tinggal’ bersama monyet liar terima rumah PUNB
Oleh ISKANDAR SHAH MOHAMED

9 Februari 2021, 4:55 pm
KUALA SELANGOR – Kesengsaraan sepasang suami isteri warga emas terpaksa ‘berkongsi’ rumah usang dengan monyet liar sejak 18 tahun lalu di Kampung Bagan Tengkorak, Tanjong Karang di sini berakhir apabila menerima kediaman baharu daripada Perbadanan Usahawan Nasional Berhad (PUNB), hari ini.
Mohamad Yusof Sedik, 68, dan Hamidah Ahmed, 61, sebelum ini terpaksa menetap di rumah pusaka keluarga yang daif dengan kayunya telah reput selain bumbung bocor serta kerap dimasuki monyet.
Hamidah yang merupakan Orang Kelainan Upaya (OKU) berkata, kehidupan sebelum ini resah apabila monyet liar sering memasuki ke dalam rumah selain membuang najis.
“Keadaan itu meresahkan kami namun tiada sebarang kejadian tidak diingini berlaku sepanjang hidup ‘berkongsi’ itu.
“Situasi itu dikeruhkan lagi apabila hujan berikutan bumbung yang bocor selain dinding kayu rumah yang kebanyakannya reput,” katanya ketika ditemui pada majlis penyerahan Program Rumah Baru Asnaf PUNB itu.
Penyerahan rumah itu disempurnakan Pengerusinya, Tan Sri Noh Omar.

Kata Hamidah yang kudung kaki kanan dan buta mata kiri akibat penyakit kencing manis itu, kediaman baharu adalah hadiah paling bermakna dan amat menghargai sumbangan tersebut untuk meneruskan hidup. -K! ONLINE


Pelajar UMK perlu jalani ujian swab sebelum pulang ke kampus
Oleh ROSLIZA MOHAMED

9 Februari 2021, 4:57 pm
BACHOK – Seramai 2,000 penuntut Universiti Malaysia Kelantan (UMK) dijangka kembali ke tiga kampus universiti itu di negeri ini bagi menyambung semula pengajian masing-masing dalam semester baharu yang akan bermula 1 Mac depan.
Naib Canselor UMK, Profesor Datuk Dr. Noor Azizi Ismail berkata, penuntut dari zon merah perlu menjalani ujian saringan Covid-19 sekurang-kurangnya tiga hari sebelum tarikh itu dan mengemukakan keputusannya ketika melapor diri.
“Manakala bagi kategori pelajar yang berisiko (melibatkan pelajar dari zon merah, Sabah dan Sarawak) akan dikuarantin terlebih dahulu selama 10 hari sebelum memulakan pengajian pada semester baharu yang akan ditempatkan di bilik-bilik khas yang disediakan di kolej kediaman ketiga-tiga kampus UMK.
“Mereka diasingkan sebagai langkah berjaga-jaga untuk kita memastikan wabak Covid-19 tidak menular dalam kalangan warga kampus,” katanya kepada pemberita di sini hari ini.
Terdahulu, beliau menyempurnakan majlis ringkas penyerahan sumbangan pelindung muka atau face shield kepada para pengamal media di negeri ini yang bernaung di bawah Kelab Media Kelantan Darul Naim (Kemudi). – K! ONLINE


Pakai Mercedes-Benz, tapi datang minta zakat
9 Februari 2021, 4:34 pm
PETALING JAYA- Proses permohonan zakat bukan sengaja dibuat untuk menyukarkan pemohon, tetapi sebaliknya bagi memastikan pemohon merupakan golongan asnaf yang benar-benar layak menerima zakat.
Ketua Pengarah Jabatan Wakaf, Zakat dan Haji (Jawhar), Ruslan Said berkata, soal integriti harus diambil kira oleh agensi-agensi yang menjaga zakat kerana ia merupakan amanah daripada pembayar zakat.
“Kalau skim bantuan segera kita akan bagi sumbangan itu, tetapi kalau agihan berpanjangan yang bersifat bulanan, pihak agensi zakat akan menilai pemohon untuk memastikan mereka betul-betul layak.
“Ada juga pihak mengambil kesempatan, ada yang datang ke kaunter memohon sumbangan, mereka parking kereta Mercedes-Benz parking jauh, datang jalan kaki (mohon zakat),” katanya dalam Facebook Live Jabatan Kemajuan Islam Malaysia (Jakim) hari ini.
Beliau mengulas isu bantuan zakat yang dianggap lewat dan birokratik dalam pengagihan zakat.
Katanya, proses permohonan telah banyak berubah untuk memudahkan pemohonan asnaf bahkan boleh dilakukan secara online.

Ujarnya, dakwaan menyatakan pihak zakat tidak proaktif mencari asnaf juga tidak tepat.
“Pihak agensi zakat akan turun apabila mendapat maklumat. Pelbagai kaedah digunakan seperti Jejak Asnaf dan aplikasi yang dibangunkan Majlis Agama Islam Wilayah Persekutuan untuk memastikan mereka dapat dikesan,” katanya.
Menurut Ruslan, menjadi tanggungjawab masyarakat untuk membantu permasalahan itu dengan kemudahan yang ada.
Dalam pada itu, beliau berkata pihaknya sedang berusaha menyelaraskan data dengan pihak Jabatan Kebajikan Masyarakat dan pusat zakat negeri bagi memastikan tiada pertindihan pemohon. -K! ONLINE


Pelanggan kurier boleh kemuka aduan pada TTPM
Oleh ZAKI SALLEH

9 Februari 2021, 2:20 pm
IPOH – Tiada sebarang aduan diterima pihak Tribunal Tuntutan Pengguna Malaysia (TTPM) Perak berhubung isu ketidakpuasan pelanggan atau kelewatan kerja melibatkan syarikat perkhidmatan penghantaran.
Baru-baru ini tular satu rakaman di media sosial pekerja syarikat kurier membaling bungkusan pelanggan selepas dipercayai mogok susulan majikan mengurangkan komisen kerja yang dikatakan berlaku disalah sebuah premis di negeri ini.
Rakaman video berdurasi 15 saat itu turut menunjukkan lambakan timbunan bungkusan yang difahamkan mengalami kelewatan penghantaran.
Pengerusi Jawatankuasa Perdagangan Dalam Negeri dan Hal Ehwal Pengguna negeri Perak, Datuk Abdul Yunus Jamahri berkata, mana-mana pengguna yang ingin membuat tuntutan boleh ke mana-mana pejabat Kementerian Perdagangan Dalam Negeri dan Hal Ehwal Pengguna (KPDNHEP) di negeri ini.
Bagaimana pun katanya, pengguna dinasihatkan untuk menyelesaikan isu tersebut dengan pihak perkhidmatan kurier terbabit terlebih dahulu sebelum mengemukakan tuntutan di TTPM gagal mencari penyelesaian.
“Setakat ini, pihak TTPM negeri Perak belum menerima sebarang tuntutan berkaitan isu ini. Mungkin mereka sedang menyelesaikan kes di peringkat syarikat terbabit.

“Sepertimana semua pihak sedia maklum, tuntutan di TTPM merupakan penyelesaian terakhir. Pengguna boleh hadir ke pejabat KPDNHEP di Pusat Transformasi Bandar (UTC) atau di cawangan-cawangan untuk menfailkan tuntutan,” katanya kepada pemberita.
Abdul Yunus ditemui selepas melakukan tinjauan dan pemantauan Musim Perayaan Tahun Baru Cina tahun 2021 di Pasar Besar Ipoh di sini hari ini.
Turut serta pada tinjauan tersebut ialah Timbalan Pengarah KPDNHEP Perak, Dottie Azlina Ismail.
Dalam pada itu, seramai 176 pegawai penguat kuasa dan 79 pegawai pemantau harga akan berada di lokasi-lokasi seperti pasar awam, pasar pagi, pasar tani dan pusat membeli belah di negeri ini untuk menjalankan pemeriksaan dan pemantauan sepanjang musim perayaan Tahun Baru Cina.
Penugasan ini bagi membolehkan Kementerian Perdagangan Dalam Negeri dan Hal Ehwal Pengguna (KPDNHEP) menguatkuasakan Skim Harga Maksimum Musim Perayaan Tahun Baru Cina tahun 2021 (SHMMP).
Sebanyak 16 jenis barang-barang keperluan bagi pelaksanaan SHMMP antaranya ayam, telur ayam, sayuran, hasil laut dan daging babi yang dilaksanakan di bawah Akta Kawalan Harga dan Antipencatutan 2011 dan Akta Kawalan Bekalan 196- K! ONLINE


Dua lagi sekutu Jho Low dituntut LHDN bayar cukai
Oleh NUZULSHAM SHAMSUDDIN

9 Februari 2021, 4:28 pm
KUALA LUMPUR – Kerajaan Malaysia memfailkan tuntutan terhadap dua bekas pegawai kanan 1Malaysia Development Berhad (1MDB) yang juga sekutu Low Taek Jho atau Jho Low atas kegagalan membayar cukai pendapatan berjumlah RM9.3 juta selama sembilan tahun.
Kerajaan Malaysia selaku plaintif memfailkan saman dan pernyataan tuntutan itu melalui Lembaga Hasil Dalam Negeri (LHDN) secara berasingan dengan menamakan
Casey Tang Keng Chee, 56, dan Jasmine Loo Ai Swan, 43, sebagai defendan di Mahkamah Tinggi di sini masing-masing pada 4 Disember 2020 dan 8 Januari lalu.
Casey dituntut LHDN untuk membayar sebanyak RM6.8 juta manakala Jasmine dituntut sebanyak RM2.5 juta.
Tarikh 8 Mac ini ditetapkan bagi pengurusan kes seterusnya bagi Casey di hadapan Timbalan Pendaftar Maslinda Selamat manakala 18 Februari ini pengurusan kes bagi Jasmine di hadapan Timbalan Pendaftar Farah Shuhada Ramli.
Berdasarkan pernyataan tuntutan yang dikemukakan terhadap Casey, Kerajaan Malaysia mendakwa bagi Tahun-Tahun Taksiran 2009 sehingga 2017, defendan telah ditaksirkan dengan Taksiran Tambahan masing-masing berjumlah RM260,560.26, RM473,004.48, RM1,600,810.12, RM257,694.20, RM1,074,455.28, RM1,428,296.28, RM701,285.00, RM310,502.16 dan RM57,866.40 melalui Notis-notis Taksiran (Tambahan) masing-masing bertarikh 30 September 2020.
Plaintif mendakwa Notis-notis Taksiran (Tambahan) itu telah dihantar secara Akaun Terima Berdaftar (A.R) kepada defendan pada 6 Oktober 2020 ke alamat terakhirnya di Taman Sri Endah, di sini yang diketahui oleh plaintif pada masa itu dan notis berkenaan telah diterima dan ditandatangani melalui pengembalian semula kad kuning A.R.

Menurut plaintif lagi, seterusnya lebihan kredit sebanyak RM972.00 telah digunakan dan ditolak sebagai sebahagian bayaran cukai pendapatan bagi Tahun Taksiran 2009 (Tambahan) itu, meninggalkan baki yang masih terhutang dan perlu dibayar sebanyak RM259,588.26 bagi tahun taksiran berkenaan.
Berikutan itu, plaintif menuntut defendan perlu membayar kesemuanya berjumlah RM6,779,852.36, faedah lima peratus setahun dari tarikh penghakiman sehingga tarikh realisasi, kos dan lain-lain relif yang disifatkan sesuai oleh mahkamah.
Sementara plaintif dalampernyataan tuntutan terhadap Jasmine, mendakwa bagi Tahun-Tahun Taksiran 2012 dan 2014, defendan telah ditaksirkan dengan Taksiran Tambahan masing-masing berjumlah RM1,495,366.08 dan RM571,979.72 melalui Notis-Notis Taksiran (Tambahan) masing-masing bertarikh 19 Oktober 2020.
Plaintif mendakwa Notis-notis Taksiran (Tambahan) itu telah dihantar secara pos berdaftar kepada defendan pada 18 November 2020 ke alamat terakhirnya di Damansara Heights, di sini yang diketahui oleh plaintif pada masa itu, namun notis berkenaan tidak pernah dikembalikan kepada plaintif.
Menurut plaintif, bagi Tahun Taksiran 2016, defendan telah ditaksirkan dengan cukai pendapatan berjumlah RM75,292.96 melalui Notis Taksiran bertarikh 19 Oktober 2020 dan dihantar secara pos berdaftar kepada defendan pada 18 November tahun sama ke alamat sama, namun notis itu tidak tidak pernah dikembalikan kepada plaintif.
“Defendan juga gagal mengemukakan Borang-borang Nyata Orang Perseorangan di bawah Seksyen 77 Akta Cukai Pendapatan 1967 bagi Tahun-tahun taksiran 2017 dan 2018 kepada plaintif dalam tempoh masa ditetapkan iaitu pada atau sebelum 30 April 2018 dan 30 April 2019.
“Satu taksiran berjumlah RM76,510.72 dan RM50,062.40 (termasuk penalti di bawah Seksyen 112(3) Akta Cukai Pendapatan 1967) telah dibangkitkan melalui Notis-notis Taksiran bertarikh 19 Oktober 2020 dan Notis-notis Taksiran bagi 2017 dan 2018 yang telah dihantar ke alamat terakhir defendan juga tidak pernah dikembalikan kepada plaintif,” katanya.
Justeru plaintif menuntut cukai pendapatan defendan yang masih terhutang kesemuanya berjumlah RM2,496,133.05, faedah lima peratus setahun dari tarikh penghakiman sehingga tarikh realisasi, kos dan lain-lain relif yang disifatkan sesuai oleh mahkamah. -K!ONLINE


Pengarah syarikat kemuka tuntutan palsu didenda RM15,000
Oleh KOSMO!

9 Februari 2021, 2:17 pm
Oleh NIK SUKRY RAMLY
KUANTAN- Seorang pengarah syarikat didenda RM15,000 selepas mengaku bersalah satu daripada dua pertuduhan membuat tuntutan palsu yang dibacakan di Mahkamah Sesyen Kuantan, di sini, hari ini.
Tertuduh, Ibrahim Lamri, 59 tahun, didakwa mengarahkan kerani syarikat miliknya, CG Energy Resources Sdn. Bhd. yang beroperasi di Kompleks Makanan Halal Pahang di Taman Teknologi Pahang, dekat Gambang, menyediakan dan menandatangani dokumen iaitu invois tuntutan palsu untuk dikemukakan kepada Kementerian Perdagangan Dalam Negeri dan Hal Ehwal Pengguna (KPDNHEP).
Bagi pertuduhan pertama, Ibrahim didakwa mengarahkan kerani terbabit menyediakan tuntutan bayaran bulanan kepada kilang penapis minyak sawit tulen bagi bulan Mac 2019 dan pertuduhan kedua pula, dia didakwa mengarahkan kerani berkenaan menyediakan tuntutan bagi bulan Mei 2019, juga untuk tuntutan bayaran bulanan kepada kilang penapis minyak sawit tulen, walaupun tidak ada pembekalan dibuat kepada peruncit berkenaan.
Jumlah tuntutan bagi bulan Mac ialah RM3,430.89 dan tuntutan bulan Mei pula berjumlah RM2,525.86.
Pendakwaan dilakukan Timbalan Pendakwa Raya, Wan Shaharuddin Wan Ladin.

Hakim Datuk Zamzani Mohd Zain memutuskan hukuman itu selepas mendengar hujahan pembelaan tertuduh yang tidak diwakili peguam.
Bagi pertuduhan kedua, Wan Shaharuddin memohon pertimbangan mahkamah mengguna pakai TIC (Take Into Consideration) berikutan pengakuan tidak bersalah dibuat tertuduh hari ini. -K! ONLINE


Komen jelik netizen cemarkan imej negara
Oleh NUR HUDA MUSA

9 Februari 2021, 4:24 pm
PETALING JAYA – Segelintir netizen perlu diberi nasihat dan peringatan dalam memberikan komen-komen dalam media sosial terutama dalam tempoh pelaksanaan Perintah Kawalan Pergerakan (PKP) ini.
Presiden Pertubuhan Intelektual Negara (PINTAR), Prof. Dr. Mohd. Roslan Mohd. Nor berkata, komen-komen menggunakan perkataan jelik secara langsung menunjukkan tiadanya penghayatan kepada Rukun Negara iaitu Kesopanan dan Kesusilaan.
“Kita harus membuat refleksi terhadap pandemik Covid-19 yang mana ia bukan hanya berlaku di Malaysia, sebaliknya satu pandemik yang bersifat global, merentas negara dan benua.
“Satu contoh yang mendapat perhatian ramai adalah komen atau cercaan seorang netizen terhadap lawatan rasmi Perdana Menteri Malaysia ke Indonesia atas jemputan Presiden Republik Indonesia yang berjalan pada 4 hingga 5 Februari yang lepas,” jelasnya.
Katanya, walaupun telah dijelaskan secara terperinci oleh pihak pejabat Perdana Menteri, malangnya terdapat beberapa golongan yang tidak bertanggungjawab memberikan komen yang mencemarkan imej negara dengan menggunakan perkataan-perkataan yang sangat memalukan.
“Perkara sebegini jika dibiarkan boleh merosakkan sistem kemasyarakatan negara kita dengan kebebasan tanpa batasan yang seakan tidak mempunyai sistem kawalan.

“Kita mahukan supaya semua lapisan masyarakat dapat menjiwai Rukun Negara, kesopanan dan kesusilaan yang seharusnya menjadi teras utama rakyat negara ini,” ujarnya. – K! ONLINE


Penganggur mengaku tidak bersalah buat status jelik
Oleh MOHD SYALMIZI HAMID

9 Februari 2021, 2:28 pm
GEORGE TOWN – Seorang penganggur dihadapkan ke Mahkamah Sesyen di sini hari ini atas pertuduhan membuat hantaran komunikasi jelik terhadap anggota polis di dalam laman sosial Facebook tiga tahun lalu.
Tertuduh, K. Haridas, 40, bagaimanapun mengaku tidak bersalah selepas pertuduhan dibacakan ke atasnya di hadapan Hakim Norsalha Hamzah.
Mengikut pertuduhan, dia didakwa secara sedar membuat dan memulakan penghantaran komunikasi yang jelik sifatnya bertajuk “Talk GE14 – Part 11 #Vote For PH #Kick Out BN “So Many Dummy Police Officer In Malaysia” dengan niat untuk menyakitkan hati orang lain.
Tertuduh didakwa melakukan kesalahan itu melalui profil Facebook Defend People’s Rights Group di pautan www.makklada.org pada 26 Mac 2018 kira-kira pukul 12.37 tengah hari.
Pautan Facebook itu kemudian dibaca pada 28 Mac 2018 kira-kira pukul 9 pagi di Asia Heights, Lorong Semarak Api 3, Ayer Itam di sini.
Tertuduh didakwa melakukan kesalahan itu mengikut Seksyen 233(1)(a) Akta Komunikasi dan Multimedia 1998 (Akta 588).

Jika sabit kesalahan, dia boleh didenda tidak lebih RM50,000 atau penjara tidak lebih setahun atau kedua-duanya.
Tertuduh juga boleh didenda selanjutnya RM1,000 bagi setiap hari kesalahan itu diteruskan selepas sabitan.


Kantoi tanam 1.4 kilogram syabu bawah bangsal rumah
Oleh YATIMIN ABDULLAH

9 Februari 2021, 2:13 pm
PASIR MAS – Taktik dua lelaki yang dipercayai pengedar dadah menanam dadah jenis syabu seberat 1.4 kilogram di dalam tanah di sebuah bangsal di Kampung Serai Lima, Taman Industri Apam Utama, Lubok Jong di sini terbongkar apabila polis mengadakan serbuan di rumah tersebut Sabtu lalu.
Ketua Polis Daerah Pasir Mas, Asisten Komisioner Mohamad Roy Suhaimi Sharif berkata, sebelum penemuan dadah itu, polis telah merampas lapan paket dadah jenis syabu yang disorok dicelah periuk di atas kabinet dapur di dalam rumah pada pukul 11 malam.
Katanya, soal siasat terhadap dua lelaki berusia 30 dan 36 tahun itu, mereka telah menunjukkan paket dadah jenis syabu lain yang telah ditanam di dalam tanah di bawah sebuah bangsal berhampiran rumah berkenaan.
“Rampasan keseluruhan syabu di rumah itu dianggarkan bernilai RM210,030.
“Ujian saringan air kencing mendapati, kedua-dua suspek positif dadah jenis methamphetamine,” katanya ketika ditemui pemberita hari ini.
Mohamad Roy Suhaimi memberitahu, kedua-dua suspek mempunyai rekod jenayah lampau dan dipercayai sudah lama aktif terlibat dengan sindiket pengedaran dadah di sekitar Pasir Mas.


Kartel daging: Syarikat, dua pengarah mengaku tidak bersalah
Oleh MOHD SHARKAWI LONDING

9 Februari 2021, 2:35 pm
JOHOR BAHRU – Sebuah syarikat bersama dua pengarah dan pengurus dihadapkan ke Mahkamah Sesyen di sini hari ini atas 21 pertuduhan memiliki, menawarkan dan menggunakan logo halal palsu untuk membekalkan daging sejuk beku, awal Disember tahun lalu.
Tertuduh, iaitu Syarikat LY Frozen Food Sdn. Bhd., pengarahnya, Yong Chee Keong, 40, dan Tan Siew Huak, 42, yang masih bebas serta pengurus, Chong Kim Kuang, 48, bagaimanapun membuat pengakuan tidak bersalah.
Pengakuan itu direkodkan selepas pertuduhan dibacakan berasingan jurubahasa di hadapan Hakim Ahmad Fuad Othman.
Mengikut kertas pertuduhan, syarikat dan dua tertuduh serta seorang masih bebas didakwa menggunakan, memiliki dan menawarkan 3,418 kotak makanan sejuk beku menggunakan perihal dagangan palsu tanpa kelulusan dua syarikat pembekal dari Australia selain menggunakan logo halal tanpa kelulusan dua badan pensijilan halal Australia.
Kesalahan itu dilakukan di Taman Perindustrian Desa Idaman, Senai, Kulai di sini antara 1 hingga 3 Disember 2020.
Mereka didakwa mengikut Seksyen 5(1)(a), Seksyen 5(1)(c) Akta Perihal Dagangan 2011, Perenggan 4(1) Perintah Perihal Dagangan (Perakuan dan Penandaan Halal) 2011.

Jika sabit kesalahan boleh didenda antara RM100,000 hingga RM500,000 atau dipenjara sehingga lima tahun atau kedua-duanya.
Pendakwaan dikendalikan Timbalan Pendakwa Raya Kementerian Dalam Negeri dan Hal Ehwal Pengguna (KPDNHEP), Mohammad Onn Abd. Aziz, Kwan Li Sa, Syazwani Zawawi, T. Ashivinii dan Kee Shu Min.
Manakala tertuduh diwakili barisan peguam Zamri Idrus, Yusman Che Aman dan Saiful Zaman Abd. Rahman.
Mahkamah menetapkan kedua-dua tertuduh diikat jamin RM250,000 dengan seorang penjamin bagi setiap tertuduh selain pasport diserahkan kepada mahkamah dan melaporkan diri setiap dua minggu sekali di Ibu Pejabat Polis Daerah Kulai.
Mahkamah turut menetapkan 28 Mac depan sebagai sebutan semula kes.-K! ONLINE


Suri rumah nyaris dipatuk ular tedung selar
Oleh NORLIA RAMLI

9 Februari 2021, 4:08 pm
SIK – Seorang suri rumah nyaris dipatuk ular tedung selar yang berada di bawah meja makan di dapur rumahnya di Kampung Merbau Kudung di sini semalam.
Mangsa, Jamaliah Said, 56, berkata, dia menemui ular sepanjang 3.35 meter dan seberat lapan kilogram itu ketika ingin menutup tingkap dapur rumahnya pada pukul 7 malam.
Menurutnya, pada mulanya, dia terdengar bunyi sesuatu sedang bergerak di atas lantai di dapur rumahnya itu.
“Saya kemudiannya memeriksa bunyi tersebut dan terkejut apabila melihat seekor ular tedung selar yang besar sedang melingkar di bawah meja makan,” katanya ketika dihubungi di sini hari ini.
Menurutnya, dia kemudian memaklumkan perkara tersebut kepada menantunya, Norashikin Mhd Hassan, 29, yang berada di dalam rumah sebelum menghubungi Angkatan Pertahanan Awam Malaysia (APM) untuk membantu menangkap ular tersebut.
Pada dua minggu lepas, Jamaliah memberitahu, seekor ular jenis yang sama juga telah memasuki bilik air rumahnya. – K! ONLINE


Tujuh penagih terkejut AADK jalankan operasi ketika PKP
Oleh TOREK SULONG

9 Februari 2021, 4:10 pm
PASIR PUTEH – Agensi Anti Dadah Kebangsaan (AADK) menahan tujuh lelaki yang sedang khayal dipercayai kesan akibat menghisap dadah jenis pil kuda dalam Ops Cegah di sekitar daerah ini semalam.
Ketua Pegawai AADK Pasir Puteh, Azlina Mohd. Zain berkata, operasi itu dijalankan selama lima jam selepas menerima maklumat awam mengenai kegiatan penagihan dadah di beberapa kawasan di daerah ini.
Katanya, sebelum operasi dimulakan, AADK menjalankan risikan awal untuk mengenalpasti lokasi tepat rumah penagih dadah terbabit.
“Kita menjalankan operasi menangkap penagih dadah seawal pukul 7.30 pagi hingga 12 tengah hari kerana lazimnya penagih pil kuda masih tidur atau berada di sekitar rumah masing-masing dalam tempoh itu.
“Ketika serbuan dijalankan di rumah yang sudah dikenal pasti, mereka kelihatan terkejut malah ada yang bertindak melarikan diri apabila melihat van AADK menghampiri kawasan rumah,” katanya ketika dihubungi Kosmo! hari ini.
Menurut Azlina, bagaimanapun, tiada seorang pun antara mereka yang dapat meloloskan diri apabila lapan anggota AADK yang bertugas telah berjaya mengejar dan menangkap suspek. -K! ONLINE


Pegawai perancang bandar dan desa dituduh rasuah
Oleh MOHD AZLI ADLAN

9 Februari 2021, 2:31 pm
KUALA TERENGGANU – Seorang pegawai perancang bandar dan desa di Majlis Daerah Besut dihadapkan ke Mahkamah Sesyen di sini hari ini atas pertuduhan menerima rasuah berjumlah RM4,500 pada tiga tahun lalu.
Tertuduh, Zariman Ibrahim, 41, membuat pengakuan tidak bersalah selepas pertuduhan dibacakan di hadapan Hakim Dazuki Ali.
Berdasarkan pertuduhan, dia dituduh menerima suapan tersebut daripada seorang lelaki yang mempunyai hubungan dengan kerja rasminya.
Tertuduh dituduh menerima rasuah berjumlah RM4,500 menerusi akaun bank peribadinya pada 4 September 2018.
Zariman dituduh mengikut Seksyen 165 Kanun Keseksaan yang memperuntukkan hukuman penjara sehingga dua tahun atau denda atau kedua-duanya jika sabit kesalahan.
Pendakwaan dikendalikan Timbalan Pendakwa Raya, Farah Yasmin Salleh manakala tertuduh pula tidak diwakili peguam.

Hakim Dazuki membenarkan Zariman dibebaskan dengan wang jaminan RM5,000 dan seorang penjamin dan menetapkan sebutan semula kes pada 9 Mac depan. – K! ONLINE


Gelaran Datuk ditarik balik, saya hormat keputusan Istana Pahang – Farid Kamil
Oleh MOHD. HAIKAL ISA

10 Februari 2021, 7:53 pm
PETALING JAYA – Pelakon Farid Kamil menghormati dan akur dengan keputusan Istana Pahang menarik balik gelaran Darjah Indera Mahkota Pahang (DIMP) yang dianugerahkan kepadanya pada 2017.
Farid atau nama lengkapnya, Farid Kamil Zahari, 39, berkata, dia berbangga kerana pernah berpeluang membawa gelaran Datuk selama empat tahun.
“Saya juga dengan penuh rasa hormat menerima keputusan dari pihak Istana Pahang menarik balik gelaran Darjah Indera Mahkota Pahang (DIMP) yang membawa gelaran Datuk kepada saya.
“Sejak 16 Disember 2017 saya amat berbangga dan berbesar hati membawa gelaran Datuk yang dikurniakan Istana Pahang.
“Saya menjunjung kasih di atas penganugerahan tertinggi dalam hidup saya ini dan menerimanya dengan penuh kerendahan diri pada ketika itu,” katanya melalui satu hantaran dalam Instagram.
FARID turut berkongsi sekeping foto ‘campak belakang’ dirinya menunggang kuda bersama Yang di-Pertuan Agong.
Dalam pada itu, suami kepada pelakon Diana Danielle itu berkongsi perkembangan terkini dirinya yang dalam usaha memasarkan filem Remp-it 2 dijangka menemui penonton tahun ini.

Terdahulu, Farid antara lima individu termasuk seorang lagi  pelakon itu Boy Iman perlu mengembalikan Darjah Kebesaran mereka sebelum ini kepada Pejabat Setiausaha Kerajaan Pahang selaras dengan Undang-Undang Darjah – Darjah Kebesaran dan Bintang-Bintang Negeri Pahang.
Farid menerima darjah kebesaran berkenaan pada 16 Disember 2017. Turut menerima darjah kebesaran pada hari sama ialah artis kelahiran Singapura, Datuk Aaron Aziz. Boy Iman atau nama sebenarnya Noruliman A Rahman juga menerima gelaran pada tahun yang sama.
Sebulan selepas membawa gelaran Datuk, nama dan reputasi Farid tercalar akibat insiden menampar dan menendang anggota polis serta orang awam di Balai Polis Trafik Kota Damansara pada 11 Januari 2018 sehingga mengheret namanya ke muka pengadilan. – K! ONLINE


PDRM beri peringatan patuh SOP sepanjang Tahun Baru Cina
Oleh NOR AZIHAN MD. GHAZALI

10 Februari 2021, 7:04 pm
PETALING JAYA – Polis Diraja Malaysia (PDRM) memberi amaran akan mengambil tindakan tegas terhadap mana-mana individu yang didapati sengaja mengingkari prosedur operasi standard (SOP) ketika sambutan Tahun Baru Cina tidak lama lagi.
Ketua Polis Negara, Tan Sri Abdul Hamid Bador berkata, polis tetap menjalankan operasi pematuhan SOP bagi memastikan orang ramai tidak mengingkari arahan yang dikeluarkan oleh kerajaan.
“Bagi masyarakat Tionghua yang akan menyambut Tahun Baru Cina, pematuhan SOP dan amalan norma baharu adalah penting bagi menghentikan rantaian jangkitan Covid-19.
“Justeru itu, orang ramai dinasihatkan agar sentiasa mematuhi segala SOP yang telah ditetapkan oleh Majlis Keselamatan Negara (MKN) terutamanya masyarakat Tionghua yang akan menyambut perayaan Tahun Baru Cina,” ujarnya dalam kenyataan hari ini.
Jelasnya, PDRM akan terus menjalankan tugas-tugas pencegahan jenayah demi memastikan keselamatan dan kesejahteraan masyarakat terjamin.
Beliau turut mengucapkan Selamat Tahun Baru Cina kepada seluruh masyarakat berbangsa Tionghua yang menyambut perayaan itu.-K!ONLINE


738 unit pisau cukur tiruan dirampas
Oleh YATIMIN ABDULLAH

10 Februari 2021, 7:28 pm
KOTA BHARU – Kementerian Perdagangan Dalam Negeri Koperasi dan Hal Ehwal Pengguna (KPDNHEP) Kelantan merampas sebanyak 738 unit pisau cukur tiruan dalam Operasi Cap Dagangan di lima buah premis di sekitar Pengkalan Chepa di sini hari ini.
Ketua Pegawai Penguatkuasa KPDNHEP Kelantan, Azanizam Affendi Juri berkata, pihaknya berjaya merampas barangan tersebut yang dianggarkan bernilai RM1,742.
Menurutnya, siasatan mendapati lima buah premis itu melakukan kesalahan mengikut Akta Cap Dagangan 2019 dengan menjual pisau cukur berjenama tiruan.
“Rampasan ini melibatkan kes pertama yang dijalankan oleh KPDNHEP Kelantan mengikut akta tersebut pada tahun ini,” katanya dalam satu kenyataan di sini hari ini.
“Kita tidak akan berkompromi dengan peniaga atau syarikat yang menjual produk tiruan,” katanya.
Menurut Azanizam Affendi, pemeriksaan berkala akan terus dilakukan bagi memastikan peniaga mematuhi undang-undang yang ditetapkan.-K!ONLINE


[VIDEO] Ebit Lew bantu bina semula rumah Mohd. Yazid
Oleh ROHANA MOHD. NAWI

10 Februari 2021, 7:36 pm
KOTA BHARU – Tiga beradik termasuk seorang daripada mereka merupakan orang kelainan upaya (OKU) penglihatan mampu menarik nafas lega apabila usahawan dan sukarelawan terkenal, Ustaz Ebit Lew (Ebit Lew) telah tampil membantu membina semula rumah mereka dengan kos sebanyak RM70,000.
Ini kerana, tiga beradik itu, Khairuzaman Mohd. Nor, 39, Fakhru Razi, 36, dan adik bongsu mereka yang buta kedua-dua belah matanya, Mohd. Yazid,30, hilang tempat berteduh apabila rumah mereka di Kampung Pengkalan Nangka, Pengkalan Chepa di sini musnah dalam kebakaran semalam.
Selain membina semua rumah pusaka keluarga mereka, Ebit Lew turut menyumbangkan sebuah motosikal jenis Modenas Kriss untuk menggantikan motosikal roda tiga milik Mohd. Yazid yang terbakar dalam kejadian itu.
Menurut Ebit Lew, beliau berharap motosikal yang diberikan kepada Mohd. Yazid dapat digunakan untuk lelaki itu untuk meneruskan pekerjaannya sebagai pemotong rumput.
“Selepas saya melihat gambar Mohd.Yazid termenung di tangga rumahnya yang musnah dalam kebakaran, saya terus bergegas ke Kota Bharu.
“Apabila tiba di tempat kejadian, saya berjumpa dengan keluarga berbincang keperluan yang diperlukan oleh tiga beradik itu, ” katanya ketika ditemui Kosmo! di tapak rumah tiga beradik itu hari ini.

Berita berkaitan https://www.kosmo.com.my/2021/02/10/lelaki-oku-sedih-rumah-pusaka-musnah-terbakar/
Sewaktu mengadakan lawatan, Ebit Lew turut bersama-sama menaiki jentolak ketika kerja-kerja membersih tapak kebakaran sedang dilakukan untuk tujuan pembinaan semula rumah itu yang dijangka bermula esok.
Menurut Ebit Lew, beliau telah melantik seorang kontraktor untuk membina sebuah rumah tiga bilik dan dua bilik air untuk keselesaan ketiga-tiga beradik itu.
Kosmo! Online hari ini melaporkan, Mohd. Yqzid masih belum dapat menerima kenyataan bahawa rumah pusaka milik keluarganya musnah dalam kebakaran di Kampung Pangkalan Nangka, Pengkalan Chepa di sini semalam.
Mohd. Yazid yang buta kedua-dua belah matanya itu masih duduk di hadapan rumahnya sehingga hari ini malah tidak henti-henti mengalirkan air mata mengenangkan keadaan itu.
Terdahulu, kejadian yang menimpa Mohd. Yazid dan dua abangnya tular di media sosial apabila rumah mereka hangus dan kebakaran itu menyebabkan kediaman mereka hanya tinggal bahagian tangga dan bilik air sahaja.
Lebih menyedihkan, gambar Mohd. Yazid yang sedang duduk di atas tangga rumahnya sambil menangis kerana dia beranggapan rumah itu masih ada turut tular sejak semalam.-K!ONLINE

[VIDEO] Tiga beradik termasuk seorang daripada mereka merupakan orang kelainan upaya penglihatan mampu menarik nafas lega apabila ustaz terkenal, Ebit Lew telah tampil membantu membina semula rumah mereka dengan kos sebanyak RM70,000.
Berita penuh klik https://t.co/lePpBiESX9 pic.twitter.com/SHF43vI3EQ
— Kosmo! Online (@kosmo_online) February 10, 2021


Dua lelaki dicekup sebelum sempat joli hasil judi
Oleh NOR AZIHAN MD. GHAZALI

10 Februari 2021, 11:53 pm
AMPANG JAYA – Dua lelaki tempatan tidak sempat menikmati habuan daripada hasil judi apabila dicekup polis ketika leka berjudi secara dalam talian di sebuah premis di Taman Cahaya, Ampang di sini kelmarin.
Selain dua pemain tersebut, dua lagi pekerja warga asing termasuk seorang wanita berumur lingkungan antara 25 hinggga 51 tahun turut diberkas.
Ketua Polis Daerah Ampang Jaya, Asisten Komisioner Mohamad Farouk Eshak berkata, bertindak atas maklumat menerusi Ops Dadu, sepasukan pegawai dan anggota polis dari Balai Polis Ampang telah menjalankan serbuan di premis berkenaan sekitar pukul 7.15 malam.
“Hasil serbuan telah berjaya menangkap empat individu yang berada di dalam premis itu, dua daripadanya yang merupakan pekerja warga asing gagal mengemukakan sebarang dokumen pengenalan diri.
“Oleh itu, kedua-duanya ditahan mengikut Seksyen 51(5)(b) Akta Imigresen 1959/63 sehingga 21 Februari nanti,” ujarnya dalam kenyataan hari ini.
Jelasnya, dua individu yang bertindak sebagai pemain telah dikenakan kompaun atas kesalahan melanggar Perintah Kawalan Pergerakan (PKP).

“Kedua-duanya direman selama tiga hari bermula semalam hingga esok (Khamis).
“Pemeriksaan lanjut juga telah menemui lima unit komputer riba dan enam tablet yang berada di ruang hadapan premis dipercayai digunakan untuk aktiviti perjudian berkenaan,” ujarnya.
Menurutnya lagi, hasil risikan turut mendapati premis tersebut merupakan pusat snooker bagaimanapun ia tidak beroperasi sejak PKP pertama tahun lalu.
“Premis terbabit kemudiannya telah diambil alih oleh penyewa yang tidak dikenali dengan membuka pusat perjudian secara dalam talian sejak pertengahan Januari lalu dan telah beroperasi kira-kira tiga minggu,” ujarnya.
Katanya, kes disiasat mengikut Seksyen 4(1)(c) Akta Rumah Judi Terbuka 1953 dan Seksyen 6(1)(c) Akta Imigresen 1959/63.-K!ONLINE


Trend ahli politik kongsi gambar ‘sado’ terima vaksin Covid-19
Oleh KOSMO!

10 Februari 2021, 9:00 pm
LONDON –  Semakin ramai ahli politik di seluruh dunia dijangka berkongsi gambar mereka membuka baju ketika menerima suntikan vaksin Covid-19  dalam usaha meningkatkan populariti di mata rakyat, demikian menurut beberapa pakar seperti yang dilaporkan akhbar Daily Mail hari ini.
Trend tersebut dipopularkan Perdana Menteri Greece, Kyriakos Mitsotakis. Beliau yang berusia 52 tahun, mencetuskan sensasi di media sosial selepas membuka bajunya untuk menerima  suntikan vaksin Covid-19 di Hospital Attikon, Athens baru-baru ini.
Ramai netizen terkejut melihat gambar Mitsotakin, malah sebilangan mereka memujinya kerana memiliki dada yang bidang.
Pemimpin di serata  Eropah mula meniru tindakan itu termasuk wakil rakyat Britain, Johnny Mercer, 39, dan Menteri Kesihatan Perancis, Olivier Veran. Mereka mendedahkan dada dan berkongsi gambar menerima suntikan vaksin Covid-19 pada minggu ini.
Beberapa pakar penjenamaan berkata, walaupun mesej sebenar tindakan tersebut adalah menyebarkan kepada orang ramai bahawa vaksinasi adalah penting, perkongsian gambar secara online tersebut mungkin ‘helah’ untuk meningkatkan populariti dan profil awam ahli politik di mata rakyat.
“Perkara paling penting yang boleh dilakukan jika anda menjadi tumpuan orang ramai adalah dengan memberikan tanggapan yang baik dan mendorong minat serta memberi kesedaran.” kata pengulas jenama dan budaya popular, Nick Ede. – Agensi


KPDNHEP rampas kasut tiruan bernilai RM27,375
Oleh AFIFI HAFIZ MOHD NOR

10 Februari 2021, 7:11 pm
SEREMBAN – Sebanyak 1,825 unit kasut pelbagai jenama dipercayai tiruan bernilai RM27,375 dirampas Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan dalam sebuah rumah di Taman Tuanku Jaafar di sini semalam.
Menurut Pengarahnya, Ain Arjuna Aziz Zaman, operasi melibatkan sembilan anggota itu dijalankan ke atas premis berkenaan kerana disyaki dijadikan stor simpanan barang tiruan untuk perdagangan.
Katanya, tindakan itu adalah hasil risikan selama satu minggu yang dibuat KPDNHEP Negeri Sembilan dan pihak pengadu bagi cap dagangan berkenaan.
“Semasa pemeriksaan dijalankan pasukan KPDNHEP telah menemui seorang wanita merupakan pemilik perniagaan yang berdaftar berdasarkan rekod pendaftaran perniagaan dan barangan yang dirampas di dalam sebuah bilik yang dijadikan stor simpanan.
“Siasatan awal dijalankan mendapati suspek telah menjalankan perniagaan selama tiga tahun dan barangan tersebut diperolehi dari luar negara,” katanya dalam satu kenyataan di sini hari ini.
Tambahnya, kasut-kasut itu dipercayai disimpan di premis berkenaan sebelum dijual kepada pelanggan melalui platform perniagaan dalam talian untuk pasaran dalam negara.

“Tindakan kes ini merupakan tindakan kes yang pertama di bawah Akta Cap Dagangan 2019 bagi tahun 2021 yang diambil KPDNHEP Negeri Sembilan.
“Operasi ini merupakan rampasan yang melibatkan nilai terbesar setakat ini,” tambahnya.
Jelasnya, kesemua barangan dirampas di sita di bawah Seksyen 102 (1) (C) Akta Cap Dagangan 2019 bagi tujuan siasatan lanjut.
“KPDNHEP Negeri Sembilan akan terus mengambil tindakan yang tegas ke atas peniaga-peniaga yang didapati menjual barangan tiruan dari semasa ke semasa.
“Para pengguna juga dinasihati untuk lebih berhati-hati ketika pembelian di atas talian bagi mengelakkan tertipu membeli barangan tiruan menggunakan jenama terkenal,” jelasnya.-K!ONLINE


Sabah benarkan solat fardu dan solat Jumaat di masjid, surau
Oleh IVAN AMIRUL

10 Februari 2021, 10:13 pm
KOTA KINABALU – Hanya 15 jemaah dibenarkan menunaikan solat lima waktu dan 45 jemaah bagi solat Jumaat di masjid serta surau seluruh Sabah bermula Jumaat ini.
Menteri Kerajaan Tempatan dan Perumahan Sabah, Datuk Seri Masidi Manjun berkata, kebenaran sama turut diberikan kepada rumah ibadat lain dengan kapasiti satu pertiga dari keluasan premis atau tidak melebihi 45 orang dalam satu masa.
“Kerajaan negeri bersetuju membenarkan solat secara berjemaah lima waktu tidak melebihi 15 orang dalam satu waktu manakala tidak melebihi 45 orang bagi solat Jumaat serta aktiviti keagamaan di masjid dan surau di seluruh zon negeri Sabah.
“Langkah ini adalah bertujuan bagi memudahkan umat Islam melaksanakan ibadah sepanjang tempoh Perintah Kawalan Pergerakan (PKP) dan kerajaan negeri juga bersetuju membenarkan aktiviti keagamaan di rumah ibadat lain dengan kapasiti satu pertiga keluasan tempat ibadat atau tidak melebihi 45 orang dalam satu masa.
“Semua kebenaran ini berkuatkuasa pada 12 Februari ini,” katanya menerusi kenyataan media berkaitan perkembangan Covid-19 Sabah sebentar tadi.
Sementara itu, Masidi dalam kenyataan sama turut memaklumkan kerajaan negeri juga memberi kebenaran kepada pelanggan restoran untuk makan dan minum di sesebuah premis dengan syarat terhad untuk dua orang bagi satu meja seperti diputuskan kerajaan pusat semalam.

Bagaimanapun, menurut Masidi kanak-kanak dan warga emas tidak digalakkan berada di dalam premis berkenaan.-K!ONLINE